Gagal Di Peringkat Pra-Sains UiTM Namun Kini Bergelar Doktor Falsafah

Artikel ini ditulis oleh saudara Dr. Midhat Nabil di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Semalam telah diumumkan keputusan bagi peperiksaan UPSR 2016. Seramai 4,896 orang calon (1.11% dari jumlah calon keseluruhan) telah mendapat semua A bagi subjek yang telah mereka duduki. Syabas dan tahniah saya ucapkan kepada golongan yang sangat cemerlang ini. Kepada yang lain, pasti ada yang berdukacita di atas keputusan yang diambil. Mungkin ada yang rasa down dan demotivated. Walaubagaimanapun, ini hanyalah permulaan bagi suatu perjalanan panjang yang terpaksa ditempuh pada hari-hari yang mendatang. Kegagalan hari ini, tidak bermakna tidak boleh menempa kejayaan cemerlang dimasa hadapan.

Saya terpanggil untuk berkongsi kisah pengalaman pembelajaran saya terdahulu. Ramai di kalangan pelajar saya sendiri menyangkakan bahawa saya adalah seorang yang cemerlang sejak di bangku sekolah lagi. Tetapi realitinya adalah tidak. Buat permulaan, keputusan UPSR saya adalah baik, di mana saya memperolehi 2A dan 3C. Selepas itu, prestasi akademik terus merundum, disebabkan oleh sifat malas belajar yang ada pada diri saya. Untuk keputusan PMR, saya hanya mendapat 2A sahaja dan C bagi subjek Matematik, sekaligus meranapkan impian saya untuk memasuki aliran Sains. Dengan berat hati, saya meneruskan pembelajaran di aliran Perakaunan.

Tetapi nasib menyebelahi saya tidak lama selepas itu, di mana pihak sekolah membuka peluang kepada pelajar aliran lain yang ingin bertukar ke aliran Sains. Langkah ini bertujuan untuk meningkatkan lagi pelajar aliran Sains di sekolah saya. Setelah berjumpa dengan Guru Besar untuk menyatakan hasrat saya untuk bertukar aliran, beliau pada mulanya tidak bersetuju untuk saya mengikuti aliran Sains disebabkan oleh faktor keputusan PMR yang tidak memberangsangkan. Saya bersungguh-sungguh berjanji kepadanya untuk belajar sebaik mungkin dan akhirnya beliau bersetuju untuk membenarkan saya memasuki aliran Sains.

Sebaik mengikuti aliran Sains, saya telah merasakan bahawa saya telah membuat satu keputusan yang silap, di mana subjek-subjek Sains Tulen yang saya ambil adalah terlalu sukar untuk saya ikuti. Ditambah pula dengan subjek Metamatik Tambahan yang dianggap sebagai killer subject oleh semua pelajar aliran Sains. Setiap kali peperiksaan tahunan, saya akan mendapat antara keputusan yang tercorot di dalam kelas dan ini mengundang perasaan risau pada cikgu tingkatan saya (untuk subjek Matematik Tambahan, sekalipun tak pernah lulus).

Akhirnya, apabila keputusan SPM sebenar telah diumumkan, keputusan yang diperolehi adalah sangat teruk. Cikgu tingkatan yang menyerahkan slip keputusan tersebut menyatakan bahawa saya memang tiada masa hadapan yang cerah dan di dalam hati saya mengakui akan pendapatnya.

Selepas itu, saya cuba untuk mohon menyambung pengajian di pelbagai institusi, malangnya semua telah ditolak. Maka bermulalah episod saya sebagai seorang operator pengeluaran di kilang Denso di Bangi. Selepas 6 bulan, saya telah bertukar kerja sebagai pembantu jualan pula di farmasi Guardian, Kajang. Tidak lama selepas itu, saya mendapat maklumat bahawa bagi sesiapa yang tidak cemerlang semasa SPM, boleh menyambung pengajian di peringkat Pra-Sains di UiTM.

Kursus Pra-Sains ini akan menggilap kembali pengetahuan subjek-subjek Sains Tulen sebelum diterima masuk ke program Diploma UiTM. Jika berjaya memperolehi CGPA 3.00 dan ke atas bagi semester pertama kursus Pra-Sains, layak untuk mengikuti program-program Diploma di UiTM. Tetapi jika CGPA kurang dari 3.00, maka terpaksa mengikuti semester kedua kursus Pra-Sains.

Alhamdullilah, saya telah diterima masuk ke program ini di UiTM Jengka, Pahang. Malangnya, CGPA bagi semester pertama saya adalah 1.92 dan saya telah mendapat keputusan Gagal dan Diberhentikan. Apabila membaca keputusan tersebut, terus rasa dunia saya gelap gelita. Maka, saya kembali membuat kerja part-time selepas itu. Parents pun berasa sangat kecewa dan berputus asa dengan saya.

Tetapi selang seminggu selepas itu, ibu saya telah mendapat satu panggilan dari pihak UiTM Jengka yang memaklumkan bahawa mereka ingin membenarkan saya untuk mengikuti pengajian semetser kedua Kursus Pra-Sains, memandangkan CGPA saya adalah kurang sedikit sahaja di bawah 2.00 Mendengar berita ini, saya telah berjanji di hadapan parents saya untuk benar-benar berubah dan tidak akan mengulangi lagi kesilapan yang lepas.

Oleh itu, saya telah mengikuti semester kedua tersebut dan Alhamdullilah saya telah memperolehi GPA 3.25 Banyak perubahan yang telah saya lakukan, seperti rajin berjumpa dengan pensyarah, banyak mengulangkaji, mencari maklumat di perpustakaan dan menyertai study group.

Semenjak itu, saya tidak lagi menoleh ke belakang dan mengekalkan momentum tersebut. Saya sambung pula pengajian di peringkat Diploma Kimia Perindustrian di UiTM Arau, Perlis. Selepas itu, saya menyambung pengajian di peringkat Ijazah Sarjana Muda Kejuruteraan (Kepujian) Kimia dan telah berjaya menjadi pelajar pertama yang memperolehi keputusan Kelas Pertama bagi fakulti tersebut (PTPTN tak perlu bayar balik).

Kemudian membuat MSc. di dalam bidang Biochemical Engineering di School of Chemical Engineering, University of Birmingham, UK dan setelah menjadi antara 2 pelajar terbaik bagi program tersebut, terus ditawarkan tempat untuk membuat PhD di dalam bidang Chemical Engineering oleh universiti yang sama. Alhamdullilah, telah menamatkan pengajian PhD di dalam tempoh 4 tahun dan tesis telah dicalonkan untuk anugerah Tesis Terbaik.

Jadi, tidak mustahil jika kita tidak berjaya pada masa kini, tidak bermaksud kita akan gagal selama-lamanya. Yang paling penting adalah belajar dari kegagalan yang lalu dan jangan sekali-kali berputus asa. Insya-Allah kalau saya boleh berjaya, anda semua pun pasti boleh melakukannya. Saya berpegang teguh dengan maksud Al-Quran, Surah ar-R'ad (ayat 11) yang bermaksud, "Sesungguhnya Allah tidak akan mengubah nasib sesuatu kaum sehingga mereka sendiri mengubah apa yang ada pada diri mereka".

Alhamdullilah, sesungguhnya aku bersyukur kepadaMu di atas segala nikmat yang telah Kau berikan kepadaku selama ini, Amin. Akhir kata, jangan pernah mempersiakan peluang yang telah diberikan kepada kita, mungkin kita tidak akan merasai peluang kedua.

Coretan jujur penulis yang suatu ketika dahulu pernah tidak diberikan apa-apa harapan oleh sesiapapun.

Terima kasih tak terhingga kepada UiTM kerana menjadikan saya sebagaimana hari ini dan Universiti Malaysia Perlis (UniMAP) kerana tempatku mencari rezeki, Syukur...


Gadis Cantik Dari Korea Selatan Ini Berkongsi Pengalaman Bagaimana Beliau Memeluk Islam

Dalam tempoh 15 tahun, Korea Selatan menjadi semakin popular di kalangan rakyat Malaysia. Ini adalah disebabkan oleh industri hiburan mereka yang menjadi kegilaan remaja-remaja kita. Drama Korea dan K-Pop antara penyumbang terbesar kepada situasi ini dan membuka mata kita mengenali dan mengetahui mengenai negara yang terkenal dengan ginseng ini.

Namun bukan itu yang ingin dibicarakan mengenai Korea Selatan. Baru-baru ini, kemunculan seorang gadis cantik manis dari Korea Selatan yang bertudung litup dan berjubah sering kelihatan di media sosial Facebook dan Instagram. Beliau juga menjadi perbincangan hangat dikalangan gadis-gadis dan jejaka-jejaka Malaysia terutama di Instagram. Tertarik dengan kecomelan dan caranya yang tak kekok dalam menggayakan hijab membuatkan kami ingin tahu siapakah sebenarnya gadis ini. Biasanya kita akan dapat melihat gadis-gadis dan selebriti Korea Selatan dengan pakaian yang agak terdedah dan seksi.

Setelah menyelidik dengan mendalam, kami mendapat jawapan mengenai gadis ini. Beliau yang diberi nama Ayana Moon Jihye ini berumur 22 tahun dan berasal dari Seoul, Korea Selatan. Sekali pandang, persis gadis melayu. Ayana merupakan seorang saudara baru dalam Islam setelah memeluk Islam beberapa tahun yang lalu. Beliau yang kini kerap berada di Malaysia kerana kerjayanga sebagai seorang model muslimah bagi sebuah jenama pakaian muslimah di Malaysia.

Gadis yang bermata bulat ini merupakan satu-satunya yang memeluk agama Islam dalam kalangan ahli keluarga dan rakannya. Setelah sekian lama menjadi saudara baru, beliau kini tampil menceritakan pengalaman bagaimana dan apa yang membuatkan beliau tertarik dan memeluk Islam. Walaupun sebelum ini sering disoal bagaimana beliau boleh memeluk Islam, Ayana yang agak segan dan malu untuk berkongsi pengalaman beliau sebelum ini memberikan beberapa sebab mengapa sehingga kini baru dirinya lebih terbuka untuk berkongsi di dalam videonya.

"Pertamanya, kerana saya merupakan seorang yang masih baru dan mentah dalam agama Islam. Sebenarnya ada juga beberapa orang yang memeluk agama Islam, dan kemudiannya menukar kepada agama lain. Keduanya, ramai yang salah anggap yang saya melakukan segalanya untuk perniagaan halal (model muslimah), dan sesetengah mungkin akan menyalahkan dan menghentam mereka yang sentiasa membantu saya mempelajari mengenai Islam, jadi tak terlintas dalam fikiran saya untuk membuat video seperti ini," kata Ayana.

Tambahnya lagi, sesetengah orang mungkin akan prejudis dengan Islam kerananya, yang membuatkan beliau lebih takut dan ragu untuk berkongsi. Dan sebab terakhir adalah agak peribadi iaitu beliau risau dan takut ia akan memberi kesan buruk kepada keluarga dan rakan-rakannya kerana mereka bukan muslim. "Jadi, terus terang, ini merupakan sesuatu yang sangat mencabar untuk dilakukan," jelansnya.

"Video ini hanyalah pengalaman peribadi saya dan tidak mewakili agama Islam secara keseluruhannya.,"

Ceritanya bermula ketika beliau berusia lebih kurang 8 atau 9 tahun. Pada ketika itu tercetusnya perang di antara Iraq dan Amerika Syarikat di Timur Tengah, dan ketika itu Ayana baru mula untuk mempelajari cara menggunakan internet. Oleh kerana Korea Selatan berkait rapat dengan Amerika Syarikat, beliau tidak ingin tahu mengenai Amerika Syarikat, tetapi lebih tertarik dengan Iraq kerana baru pertama kali terdengar mengenai negara itu. Beliau mendapati bahawa Islam adalah agama rasmi bagi Iraq.

"Ia juga merupakan kali pertama saya dengar perkataan "Islam" dan saya rasa sebutan "Islam" adalah sangat comel dan bunyinya tidak seperti nama sebuah agama. Jadi saya pon cuba untuk mencari informasi mengenai Islam di internet,"

Menurut gadis berkulit putih gebu ini, beliau mendapati bahawa wanita Islam memakai pakaian yang longgar, menutup muka dan memakai hijab seperti yang dipakainya sekarang. Oleh kerana ia 10 tahun yang lalu, ramai orang yang beranggapan buruk dan salah mengenai Islam. Begitu juga dengan Ayana yang mempunyai tanggapan negatif terhadap Islam pada mulanya. Apa yang ada di fikirannya ketika itu adalah Islam itu pengganas, Islam dan Al-Qaeda serta Taliban. Namun selepas mempelajari lebih dalam mengenai Islam dengan membaca pengalaman mereka yang tinggal di Timur Tengah, Ayana melihat Islam dengan pandangan yang baru.

Oleh kerana ketika itu beliau masih kecil dan tidak boleh memahami bahasa asing, Ayana hanya menonton dokumentari berbahasa Korea sahaja. Kata Ayana lagi, beliau sudah menonton hampir kesemua dokumentari dalam bahasa Korea yang ada.

Tahun demi tahun berlalu, dari sekolah rendah ke sekolah menengah, keiinginan untuk mengetahui tentang Islam menjadi semakin kuat sehinggakan setiap kali sesiapa sahaja yang bercakap mengenai Islam atau Timur Tengah, beliau akan menunjukkan minatnya tanpa beliau sedari. Perkara ini telah membuatkan cikgu-cikgu dan keluarganya menyedari tentang pengetahuan Islam yang diketahui Ayana.

Ketika berada di sekolah menengah, Ayana pernah menyertai kem Wamy (kem Islam) di Korea Selatan selama 3 hari 2 malam dikendalikan oleh orang Islam di Korea ketika musim panas untuk mendalami ilmu Islam. Walaupun beliau sudah mempunyai banyak informasi mengenai Islam dan Timur Tengah, beliau mengaku masih berasa takut dan bimbang kerana ketika itu imej Islam di Korea adalah sangat teruk. Ia bukan sahaja berkenaan dengan keganasan, tapi juga mengenai jenayah yang dilakukan oleh orang Islam di Korea dan tentang teruknya situasi kehidupan di negara-negara Islam. Ibu bapanya yang amat risaukan Ayana menyertai kem ini memberitahu beliau agar menelefon mereka dengan serta merta jika ada orang yang aneh dan pelik di kem tersebut.

Ketika di kem tersebut, gadis yang boleh berbahasa Melayu sedikit ini berpeluang mengunjungi masjid di Korea dan banyak yang dipelajarinya. Ayana sangat gembira dapat menyertai kem tersebut. Ketika itulah beliau tiba-tiba rasa dan berkata "Saya nak tahu lebih banyak mengenai Islam,". Jadi beliau menyertai program yang dikendalikan setiap minggu oleh Masjid Salam Nuri dan di situlah Ayana terjumpa dengan mentornya saudara Amin dan mempelajari lebih banyak daripada saudara Amin, sehinggalah beliau menjadi seorang muslim.

Setahun selepas memeluk Islam, Ayana belajar dengan lebih rajin mengenai Islam. Namun apa yang keluar daripada mulutnya adalah "Saya tak akan jadi muslim. Saya tak boleh jadi muslim! Macam mana saya nak pakai hijab setiap hari," ujarnya. Tetapi, lebih banyak beliau belajar tentang Islam, lebih dalam cintanya terhadap Islam dan kini menjadi muslimah sebenar.

"Walaupun jumlah umat Islam di Korea Selatan adalah sedikit, asalkan jumlahnya kian bertambah, saya berharap cerita saya dapat memberikan peluang kepada mereka untuk berkongsi cerita mereka juga. Saya tahu ramai yang ingin tahu. Bertahun lamanya saya hidup sebagai seorang bukan Muslim, keluarga saya dan rakan-rakan saya juga bukan muslim, jadi saya sangat faham persepsi dan salah faham rakyat Korea terhadap orang dan agama Islam," tambahnya yang sangat petah bercakap.


Khasiat dan Kesan Buruk Air Ketum Kepada Badan

Ketum ialah sejenis tumbuhan yang banyak terdapat di Semenanjung Malaysia terutamanya di utara dan tengah Malaysia. Ketum juga terdapat di beberapa negara lain seperti di Afrika dan juga Selatan Thai. Ketum dikenali sebagai kratomdi dalam bahasa Inggeris dan dikenali dengan pelbagai nama di Selatan Thai seperti Kakuam, Ithang atau Thom.

Apakah rupa pokok ketum?Pokok daun ketum tumbuh dengan ketinggian 12-30 kaki tinggi dan 15 kaki lebar. Batang pokok ketum akan tumbuh menegak dan bercabang. Daunnya adalah berwarna hijau gelap dan bunganya berwarna kuning dan bulat serta cenderung untuk berkembang dalam kelompok.

Sebelum kisah ketum ini viral pada tahun 2003 kerana kes ketagihan ketum, orang-orang dahulu menggunakan daun ketum sebagai ubat tradisional bagi memulihkan tenaga contohnya untuk wanita lepas bersalin. Cara untuk menyediakannya adalah dengan merebus daunnya dan airnya diminum sebagai pemulih tenaga, membuang angin di dalam badan dan merawat sakit belakang. Kebiasaannya, air ketum disimpan selama 2 hari sahaja kerana khasiatnya itu akan hilang selepas itu.

Daun ketum secara tradisinya dikunyah namun kesannya agak perlahan jika dibandingkan dengan air ketum. Ada juga sumber mengatakan, ketum digunakan sebagai ubat cirit-birit untuk bagi rawatan gangguan opioid dan ejakulasi pramatang ketika melakukan hubungan seks.

Oleh kerana kelebihannya ini, air ketum telah dijual secara meluas kepada pengguna biasa. Penggunaan air ketum yang tidak dikawal ini telah menyebabkan ketagihan terutamanya golongan remaja. Terdapat banyak berita di televisyen dan di dada-dada akhbar di mana pihak berkuasa juga telah acap kali melakukan operasi membasmi kegiatan ini.

Antara kesan sampingan akibat penggunaan air ketum adalah hilang selera makan dan berat badan, ejakulasi lambat, gelap kulit muka dan masalah usus. Ada di kalangan pengguna air ketum tegar melaporkan gejala seperti panas baran dan cepat marah, hidung berair dan cirit-birit.

Terdapat kajian lain di Malaysia untuk pengguna air ketum tegar dimana mereka akan mengalami kejang otot dan sakit, sukar untuk tidur, demam, tiada selera makan dan mengalami masalah psikologi atau mental.

Mengikutkenyataan Pakar ketagihan dan saintis penyelidikan bersekutu, Yale University School of Medicine, Amerika Syarikat iaitu Dr. Mahmud Mazlan, kandungan alkaloid di dalam daun ketum yang memberi rangsangan akan hilang sekiranya air rebusan itu tidak lagi segar.

Terdapat usaha untuk meletakkan ketum di bawah Rang Undang-undang Dadah Berbahaya 1952 (Pindaan) 2014 oleh Timbalan Menteri Kesihatan(2015), Datuk Seri Hilmi Yahaya kerana Akta Racun 1952 yang ketika ini digunakan bagi mengawal penyalahgunaan daun ketum tidak cukup kuat untuk membasmi masalah penagihan dan pengedaran ketum ini.

Di dalam Islam, meminum air ketum adalah tidak najis kerana ia adalah tumbuhan, sama seperti ganja.

Hukum meminum air ketum adalah HARAM kerana ia memberi peminum khayal dan menutup pemikiran waras akal manusia, sama seperti meminum arak dan segala jenis benda yang menghilangkan kewarasan manusia.

Melainkan, atas nasihat doktor, air ketum diperlukan bagi menyembuhkan penyakit, hukumnya jatuh kepada HARUS.

Sebagai manusia yang beriman dan waras akal fikiran, dinasihatkan kita mengelak daripada terjebak ke arah perkara yang merosakkan akal fikiran dan tubuh badan kerana menurut Hadis Riwayat Bukhari,“Sesungguhnya kamu mempunyai tanggungjawab untuk menunaikan hak terhadap tubuh badan kamu.”


Misteri Bagaimana Piramid Dibina Kononnya Telah Dibongkar Orang Barat

Sehingga kini, masih tiada siapa yang tahu bagaimana piramid-piramid di Mesir dibina. Kebanyakan piramid-piramid ini dibina sebagai kubur kepada firaun-firaun iaitu pemerintah di Mesir dan isteri-isteri mereka ketika berada di bawah pemerintahan kerajaan lama dan pertengahan. Sejak dari Era Dinasti (2950 B.C.), batu diukir menjadi keranda tempat menyimpan mayat diraja, dan ditanam ke dalam tanah. Ia kemudiannya dilitupi dengan mengunnakan batu-batu yang rata di atas permukaan tanah menjadi seperti bangunan segi empat yang dikenali sebagai "mastabas".

Piramid yang tertua dibina sekitar tahun 2630 B.C di Saqqara, untuk firaun Djoser dalam era dinasti ketiga. Dikenali sebagai "Step Pyramid", ia bermula daripada bentuk mastaba tetapi berkembang menjadi sesuatu yang lebih hebat. Arkitek yang bertanggungjawab membina piramid adalah Imhotep, seorang paderi dan pembantu firaun. Sepanjang pemerintahan firaun Djoser selama 20 tahun, piramid dibina dengan menyusun 6 lapisan batu yang mencapai ketinggian 62 meter, dan merupakan bangunan tertinggi ketika itu. Step Pyramid ini dikelilingi oleh halaman, kuil dan tempat-tempat suci yang mana akan dinikmati oleh Djoser selepas kematiannya.

Selepas kematian Djoser, Step Pyramid menjadi struktur biasa bagi kubur diraja. Selepas beberapa lama, berlaku perubahan kepada bentuk dan struktur Step Pyramid ini. Binaan sekelilingnya diratakan menjadi licin dan tiada lagi struktur seperti tangga pada piramid. Ia adalah piramid yang biasa kita lihat hari ini. Piramid pertama yang dibina yang dengan struktur ini adalah Red Pyramid di Dahshur dibina untuk Firaun Sneferu (2613-2589 B.C.)

Tiada piramid yang diraikan dan dikenali lebih daripada Great Pyramids di Giza yang terletak di dataran rata di Nile River di pinggir bandar Cairo. Piramid yang paling tua dan terbesar di antara tiga piramid di Giza, yang dikenali sebagai Great Pyramid, adalah satu-satunya struktur yang masih bertahan di antara 7 keajabaian dunia zaman purba. Ia dibina bersempena firaun Khufu, pengganti firaun Sneferu. Sisi piramid ini berukuran 230 meter dan ketinggian asalnya adalah 147 meter menjadikannya piramid tertinggi di dunia. 3 piramid kecil dibina sebari dengan Great Pyramid adalah bersempena permaisuri-permaisuri firaun Khufu, dan sebuah kubur dijumpai berdekatan yang mengandungi keranda kosong milik ibunya, permaisuri Hetepheres.

Lebih kurang 2.3 juta blok batu yang setiap satunya seberat 2268kg perlu dipotong, dihantar dan disusun untuk membina Great Pyramid firaun Khufu. Menurut ahli sejarah Greek, Herodotus, ia mengambil masa 20 tahun untuk disiapkan dan memerlukan tenaga pekerja seramai 100,000 orang, namun bukti arkeologi menunjukkan tenaga pekerja hanyalah seramai 20,000 orang. Juga ada versi sejarah lain yang mengatakan piramid ini dibina oleh hamba atau orang luar yang dipaksa untuk bekerja.

Dengan teknologi yang sangat canggih pada masa ini, ia diragui boleh menandingi teknologi pembinaan piramid ini. Bukan sahaja Giza dikatakan mempunyai binaan yang paling maju di zaman purba, ia juga merupakan satu-satunya piramid di dunia yang mempunyai 8 sisi. Dan dengan batu-batu yang sangat berat, bagaimana mereka mempunyai jentera yang canggih untuk mengangkatnya?

Apa yang menyedihkan, tiada seorang pakar pun yang dapat membongkar misteri yang menyelubungi piramid-piramid ini hingga sekarang, kerana di dalam video ini terdapat dokumentari, mereka cuba untuk menerangkan proses yang digunakan untuk membina piramid. Walaupun kita tidak dapat memastikan sama ada teori ini betul atau tidak, ia adalah konsep yang menarik.


Kenapa Orang Ramai terkejut tengok kucing yang bernama Bone Bone ini

Pernah tak anda tengok kucing yang yang mempunyai ciri-ciri yang akan membuatkan anda berkata, "Wow! Saya nak kucing seperti itu" atau, "Boleh tak saya nak bergambar dengan kucing ini?" Hal inilah yang terjadi kepada seekor kucing yang kini dianggap sebagai kucing selebriti di Thailand kerana bulunya yang gebu seakan-akan bulu palsu.

Kucing ini dinamakan Bone Bone dan sudah mempunyai 44.9k followers di Instagram. Bone Bone amat suka bermain di taman dan memanjat pokok di taman. Yang melucukan adalah, Bone Bone akan memanjat pokok itu dengan begnya, yang merupakan tempat pengikat tali.

Tuannya juga suka membawa Bone Bone berjalan dan melalui Instagramnya, Bone Bone telah melawat banyak tempat di samping pelbagai majlis rasmi. Orang ramai juga tidak melepaskan peluang untuk bergambar dengan kucing ini dan anda sendiri boleh tahu mengapa kucing ini begitu popular.

Anda boleh follow Kucing Bone Bone di Instagramnya dan melihat lebih lanjut tentang gambarnya yang memang terlalu comel itu.


5 Fakta Berkenaan JK Rowling Yang Mampu Membuatkan Anda Akan Terus Berusaha

Siapa tidak kenal Joanne Rowling atau nama penanya, JK Rowling, pasti sekurang-kurangnya pernah mendengar mengenai siri buku beliau yang paling popular iaitu Harry Potter. Bermula dari menjadi penulis yang banyak kali menerima tolakan, beliau kini adalah wanita ke 13 terkaya di Britain dan mempunyai aset yang lebih tinggi berbanding Permaisursi Britain sendiri.

Tetapi semua kejayaan yang dicapai oleh beliau bukannya datang sekelip mata. Berikut adalah 5 fakta berkenaan JK Rowling yang mungkin membuatkan anda terkejut.

Beliau telah berkahwin dengan seorang jurnalis dari Portugal bernama Jorge Arantes dan dikurniakan anak perempuan bernama Jessica pada tahun 1993. Perkahwinan tersebut berakhir apabila mereka mengambil keputusan untuk bercerai dan Joanne kemudiannya meneruskan kehidupan menjaga Jessica bersama kakaknya, Di yang tinggal di Edinburgh. Beliau kini sudah berkahwin lain.

Joanne mempunyai zaman muda yang dikatakan tidak mempunyai kenangan yang indah. Beliau tidak mempunyai hubungan yang baik dengan bapa beliau dan ibunya pula menghidap penyakit sklerosis pelbagai yang membuatkan ibunya tidak mampu menjalankan tanggungjawab sebagai ibu dengan sempurna.

Oleh kerana tekanan hidup yang beliau alami, Joanne telah disahkan menghidap penyakit keresahan melampau atau clinical depression di mana beliau akan merasa tertekan dengan tekanan-tekanan yang dihadapi sehingga membuatkan beliai sentiasa takut untuk menghadapi kehidupan normal.

Tekanan beliau sebagai ibu tunggal yang menghadapi kesusahan setiap hari akhirnya membuatkan beliau terpaksa hidup dengan wang bantuan kerajaan selepas beliau tidak mempunyai pekerjaan. Hidup di dalam sebuah rumah kecil bersama anak beliau dan diselubungi tekanan hidup, ada waktunya beliau merasakan untuk mahu membunuh diri. Beliau menyebut pada waktu itu, satu-satunya perkara baik yang ada pada dia adalah dia masih mempunyai rumah untuk didiami.

Joanne menyebut yang beliau telah menghantar manuskrip Harry Potter yang pertama kepada pelbagai jenis syarikat penerbitan tetapi kebanyakannya ditolak sehinggalah diterima oleh sebuah syarikat bernama Bloomsbury. Untuk menerbitkan novel itu pula, Bloomsbury memberi syarat supaya nama pena beliau ditukar kerana novel fantasi yang ditulis oleh wanita agak sukar untuk diterima orang ramai. Atas saranan tersebut, Joanne Rowling mengambil nama neneknya, Kathleen lalu digabungkan dengan namanya lalu terhasillah nama pena JK Rowling.Apa yang kita boleh belajar dari kisah hidup beliau? Sekali kita jatuh tidak semestinya menjadikan kita selamanya jatuh. Ada kalanya, kita berani terus mencuba. Tak kurang pentingnya, kita mestilah bersedia mendengar nasihat dan pandangan orang lain kerana mungkin Harry Potter yang ditulis oleh "Joanne Rowling," tidak akan menjadi fenomena seperti sekarang.


4 Siri Televisyen Yang Membuktikan Dunia Sedang Menuju Polemik Keruntuhan Akal

Ada banyak pesan berkaitan akhir zaman yang disebut dalam Islam. Salah satunya adalah mengenai peringatan untuk kita berkenaan kembalinya dunia ke zaman jahiliyah yang dipenuhi dosa dan maksiat berlaku di mana sahaja, tanpa ada perasaan hormat pada manusia lain.

Mungkin tidak ramai yang mengetahui wujudnya rancangan-rancangan seperti itu kerana tidak ditayangkan di Malaysia, tetapi di Eropah, seolah-olah sudah menipis benar rasa malu mereka sehinggakan ada bermacam jenis bentuk rancangan yang memalukan disiarkan serta dapat diterima baik ramai penonton di sana.

Berikut merupakan 4 rancangan yang membuktikan dunia sedang menuju ke arah krisis mental yang jika tidak dibendung, boleh menjadi barah kepada kehancuran manusia.

Rancangan ini dimulakan di United Kingdom tetapi kini sudah mempunyai versi sendiri Asutralia, memaparkan dua pasangan yang perlu menanggalkan pakaian mereka dan duduk di atas katil, sambil berkenal-kenalan buat kali pertama. Tidak ada kekangan ke atas apa jenis pasangan yang dimahukan, boleh jadi dari golongan sama jantina atau lelaki dan perempuan. Pada akhir 30 minit rancangan tersebut, kedua-dua mereka akan memutuskan sama ada mahu meneruskan perkenalan atau berhenti di situ sahaja.

Ditayangkan di saluran Discovery, peserta rancangan ini yang datang dalam satu pasangan lelaki dan wanita diperlukan untuk hidup selama 21 hari di dalam hutan. Mereka akan dibekalkan peralatan survival dan syaratnya, tidak boleh memakai pakaian. Kedua-dua peserta pula hanya berkenalan selepas dipertemukan di dalam hutan.

Jika dibaca sinopsis, ini ada mempunyai sedikit unsur komedi. Seorang ejen hartanah akan berusaha mencarikan rumah untuk didiami oleh pasangan yang mahu tinggal di dalam sebuah komuniti yang mengamalkan konsep "pakaian itu opsyenal." Jadi sepanjang rancangan, mereka akan melawat rumah-rumah untuk didiami dalam keadaan tidak berpakaian seurat benang pun dan pada akhirnya, memilih lokasi mana yang terbaik sebagai pilihan mereka.


8 Benda Anda Perlu Buat Sebelum Anda Mati

Tak kiralah kita sakit atau sihat walafiat, kita semua sedang menuju mati. Ini kerana kematian itu tidak boleh dijangka bila akan berlaku. Mungkin kita kemalangan kereta, mungkin sedang berkebun di depan rumah ada lipan gigit kaki membuatkan kita sakit lalu meninggal. Mungkin juga ketika sedang minum kopi di kedai, kita rasa semput lalu jatuh terkulai atas lantai.

Salah satu budaya masyarakat kita yang tak berapa aku gemari adalah takut nak bercakap soal kematian, kerana risau itu akan mengundang benda buruk. Tolonglah buang stigma tersebut dan lontarkan jauh-jauh. Mulalah ingatkan diri kita berkaitan kematian kerana sebagai umat Islam (khasnya) kita sepatutnya selalu memperingatkan diri kita berkenaan kematian kerana kematian adalah pengakhiran kepada segala-galanya yang mampu kita buat di dunia.

Walaupun begitu, ini tidak bermaksud yang kita patut membiarkan sahaja kematian datang tanpa perlu bersedia. Jadi ini adalah tips-tips yang boleh membantu kita semua supaya lebih bersedia untuk menghadapi kematian diri kita sendiri dari segi benda-benda praktikal yang perlu kita lakukan.

Pertama sekali, apa yang kita perlu buat adalah sediakan wang untuk uruskan jenazah kita. Amaun yang diperlukan sekitar RM1200-RM3000. Tahukah anda berapa belanja untuk kain kafan sahaja? Mencecah ratusan ringgit. Untuk sediakan lubang pusara berapa upah penggali? Sekitar RM200-RM400. Itu belum masuk belanja untuk kenduri dan upah-upah lain yang besar kemungkinan diperlukan.

Seeloknya, kumpul amaun yang dinyatakan di atas dan kemudian berikan pada pasangan jika anda sudah berkahwin atau ibu bapa anda. Katakan pada mereka, ini duit untuk belanja uruskan jenazah kita. Gunakan supaya kita tak terbeban dengan tuntutan upah selepas kita selamat dikebumikan.

2. Beritahu orang yang anda percaya mengenai akaun bank dan akaun pelaburan anda

Kedua, pastikan anda beritahu kepada pasangan atau ibu bapa anda, mungkin juga saudara atau rakan anda apa akaun bank yang anda ada dan juga pelaburan anda. Ada berbilion-bilion ringgit aset tidak bertuntut setiap tahun oleh kerana tuan punya meninggal dan tiada waris datang menuntut. Untuk mengelakkan masalah ini, mungkin lebih baik jika anda kongsikan nombor pin anda bersama dengan mereka yang boleh dipercayai.

Ini bagus untuk membantu jika mereka memerlukan wang tunai untuk tujuan nombor 1 di atas atau untuk pengurusan kenduri kematian anda. Itupun, kalau anda ada duit dalam bank.

Zaman sekarang, dah banyak perkhidmatan pembuat wasiat secara professional. Lantik seorang, yurannya sekitar RM400 ke RM500 untuk pemprosesan satu wasiat. Nyatakan wasiat anda yang anda mahu buatkan. Senaraikan kesemua aset anda, akaun anda, harta anda di dalamnya.

Takaful adalah satu cara baik untuk meninggalkan aset kepada waris jika berlaku kematian kepada anda. Ada banyak pilihan untuk anda meninggalkan aset menerusi pampasan kematian jadi sebaiknya cuba sertai skim takaful dan lantik seorang ejen yang berkebolehan dalam menguruskan hal pampasan anda. Perbelanjaan yang diperlukan tidak banyak, hanya menerusi caruman RM100 sebulan anda boleh meninggalkan pampasan sekitar RM200 ribu untuk waris anda.

Zaman sekarang, semua rahsia kita ada dalam telefon ataupun komputer. Memang berat hati kita jika perlu berkongsi apatah lagi kalau ada perkara yang kita hendak sembunyikan. Walaupun begitu, agak sukar untuk waris atau keluarga mengakses peranti anda jika mereka sendiri tidak mengetahui apa kata laluan anda. Apa yang mampu dibuat? Sudah ada banyak kes dilaporkan di dalam internet yang pihak waris cuba mendapatkan data yang mereka perlukan seperti imej percutian keluarga, tetapi gagal kerana wujudnya kata laluan. Kata laluan pula, memerlukan akses kepada emel atau telefon untuk ditukar.

Adakah lebih baik untuk waris padamkan saja komputer dan telefon yang terkandung semua data yang besar kemungkinan, mahu disimpan untuk dijadikan peringatan?

"Jika aku mati, tolong inform semua akaun media sosial aku yang aku dah mati." Perkara ini memang boleh dilakukan jika anda adalah pengguna kepada akaun-akaun media sosial yang banyak. Tidak elok rasanya jika akaun kita terus aktif tetapi apa yang kita tinggalkan mungkin perkara-perkara yang tidak berapa baik tentang kita seperti gambar kita sebelum kita 'berhijrah' atau mungkin juga bukti pergaduhan kita dengan pihak-pihak tertentu.

Ini adalah satu perkara sukar sebenarnya. Hendak memaklumkan kepada waris anda siapa yang akan dapat aset anda nanti jika anda meninggal dunia. Pasti akan ada yang mencebik muka, bermasam muka, minta lebih dan bertanya kenapa pula pilihan bukan dia.

Tetapi ini sesuatu yang perlu dilakukan dan sebenarnya lebih baik dilakukan (pada saya) selepas anda menyiapkan wasiat kerana kita mahu berlaku tegas dalam hal seperti ini. Jika wasiat belum ditetapkan, besar kemungkinan agak sukar untuk kita membuat keputusan. Dengan menyiapkan wasiat terlebih dahulu, anda akan dapat menerangkan yang semua ini sudah didokumenkan secara rasmi, penerangan itu hanya untuk menerangkan perkara yang rasmi.

Kepada yang ada berhutang dengan pihak bank, pihak PTPTN, pihak koperasi atau mungkin juga meminjam dengan along, beritahu kepada waris dan senaraikan. Kita tidak mahu kejadian buruk berlaku seperti waris terkejut mendapat surat kutipan yang dia tak pernah ketahui ada atau lebih teruk, along mula mengganggu waris kita selepas kematian kita.

Begitulah serba sedikit tips dan peringatan mengenai beberapa perkara yang melibatkan kematian kita. Diharap tips ini dapat membantu mempersiapkan diri kita untuk waris menghadapi kematian kita. Apa yang jelas, jika kita terlalu banyak perkara yang kita sembunyikan, agak sukar untuk kita melaksanakan tips-tips yang diberikan ini. Jika sesetengah tips yang diberikan ini membuatkan anda takut, itu mungkin menunjukkan anda menyimpan terlalu banyak rahsia yang anda tidak mahu diketahui oleh orang lain, malahan waris anda juga. Itu pasti akan menyukarkan mereka yang telah anda tinggalkan.


Lukisan Dalam Peta Sebenarnya Tidak Menunjukkan Keluasan Sebenar Sesetengah Negara

Kita biasanya melihat peta di seluruh muka bumi hanya menggunakan apa yang dipanggil "globe" dan juga peta di dalam buku teks. Jika diteliti dengan betul, terdapat perbezaan keluasan sesebuah negara di atas globe berbanding dengan peta di atas kertas. Tahukah anda, sebenarnya keluasan sesebuah negara di dalam peta 2 dimensi adalah tidak tepat?

Ada di antara negara yang sebenarnya mempunyai keluasan yang besar, tetapi kelihatan kecil apabila berada di atas peta, begitu juga dengan negara yang kecil tetapi kelihatan besar. Kerana sudah biasa dengan peta-peta yang kita lihat di buku teks ataupun di internet, kita kadang-kadang tersalah.

Sebab mengapa sesetengah negara kelihatan besar atau kecil daripada negara lain adalah disebabkan sesuatu yang dipanggil "mercator projection". Untuk menghasilkan planet 3 dimensi dengan menggunakan peta 2 dimensi adalah sesuatu yang mencabar bagi pembuat peta pada masa dahulu. Jadi seorang ahli geografi dan seorang pembuat peta bernama Gerardus Mercator dapat satu cara penyelesaian.

Pada tahun 1569, beliau telah melukis sebuah peta yang tepat untuk tujuan pandu arah, namun ia mempunyai satu kelemahan, iaitu ciptaannya itu menjadikan sesetengah negara kelihatan lebih kecil atau besar, bergantung kepada kedudukan negara-negara tersebut dengan garisan khatulistiwa. Disebabkan ini, daratan seperti Antartica dan Greenland kelihatan lebih besar daripada saiz sebenar mereka.

Untuk menunjukkan betapa salahnya pemahaman kita terhadap keluasan sesebuah negara, satu laman web bernama thetruesize.com membolehkan anda mengubah daratan ke lokasi berlainan. Iluminasi.com ingin membongkar saiz sebenar beberapa buah negara di dunia.


15 Ciri-Ciri Lelaki Dan Suami Idaman Yang Diidamkan Semua Wanita

Sebenarnya di dalam dunia ini, tidak terdapat fakta kukuh atau kajian yang boleh menentukan seorang lelaki itu adalah suami yang sempurna. Namun, terdapat beberapa ciri-ciri semulajadi atau traitsyang boleh dijadikan sandaran kepada wanita di luar sana untuk mencari suami yang sempurna atau kepada lelaki yang ingin menjadi suami yang sempurna untuk isteri(-isteri) mereka.

Ciri lelaki yang patut ada adalah bagaimana cara dia melayan semua orang; tidak mengenal pangkat dan kuasa menentukan cara lelaki itu melayan pasangannya dan keluarganya kelak.

Kadang-kadang walaupun lelaki itu diakui tidak ambil kisah dengan semua perkara namun seeloknya lelaki ini menggunakan teknologi untuk mengingati tarikh lahir pasangannya, tarikh ulangtahun dan tarikh penting lain agar tidak lupa. Zaman sekarang sudah ada kalendar,reminderdan jugapersonalassistantseperti Siri.

Tak semestinya lelaki itu perlu bersetuju akan semua perkara yang disampaikan oleh pasangannya namun lelaki itu harus tahu pasangannya itu meluahkan perasaan mereka kepada anda kerana mereka selesa dengan anda.

Di dalam setiap diri seorang lelaki, ada satu sisi lemah yang jarang ditonjolkan kerana ego lelaki itu kuat. Wanita tahu perkara ini dan mereka ingin tahu yang anda sanggup tolak ego anda kerana mereka.

Lelaki perlu tampil kuat apabila pasangannya memerlukannya. Contohnya, ketika wanita meminta anda membuka tudung sos prego sebab ketat sangat.

Wanita suka akan lelaki yang romantik dan tidak menjadi lelaki yang membosankan dan tidak menghiburkannya.

Sebagai ketua keluarga, lelaki harus tahu cara yang boleh memberi inspirasi kepada pasangan anda untuk dia berjaya.

Kata-kata dan adab lelaki ketika bercakap akan menyerlahkan lagi sikapnya kepada pasangannya kerana wanita inginkan pasangan yang memberi contoh kepada dirinya dan anak-anak yang akan dilahirkan.

Diakui ramai wanita itu suka dipuji. Jadi, kepada lelaki, silalah puji pasangan anda kerana mereka hanya ada anda.

Kualiti ini diakui agak sensitif tetapi terus terang semua benda di dunia ini perlukan duit dan sebagai ketua keluarga, keluar berkerja dan menyara hidup pasangan anda dan anak-anak anda kelak. Tunjukkan contoh yang baik kepada mereka.

Tidak hilang macho seorang lelaki kalau meminta maaf di atas kesilapan anda. Lelaki yang diidamkan akan berkata,"Sayang, Abang minta maaf di atas kejadian tadi".

Lelaki juga perlu mudah memaafkan pasangan di atas kesalahan atau kegagalan mereka dalam membuat sesuatu perkara. Nilaikan segala perkara itu dengan teliti dan jadi contoh kepada pasangan anda.

Lelaki yang serius dalam perhubungannya akan berkongsi segala benda dengan pasangannya dan tidak takut untuk meluahkan perkara sensitif kerana wanita juga akan serius dengan perhubungan itu kerana sikap anda.

Ditakdirkan lelaki adalah makhluk yang kuat berbanding manusia. Sebagai pasangan, wanita menginginkan lelaki yang berada di sisi mereka ketika mereka di dalam keadaan yang memerlukan.

Lelaki yang bertanggungjawab akan mencorak kisah hidupnya dan pasangannya dan kemanakah hala tuju hidupnya dan perkara ini membuatkan wanita itu teruja untuk melayari hidupnya dengan pasangannya.

Nota: Pasangan di dalam artikel ini merujuk kepada perhubungan yang sihat iaitu lelaki dan wanita dan bukan gay atau lesbian.


3 Tips asas untuk memulakan perniagaan di Instagram

Instagram merupakan sebuah aplikasi yang boleh di muat turun secara percuma melalui aplikasi app store atau google play. Aplikasi ini adalah berasal dari gabungan dua nama iaitu insta + gram, Insta itu bermaksud "instant photo" iaitu gambar segera dan gram pula bermaksud telegram yang mampu mengirim informasi dengan cepat. Ia direka khas untuk anda supaya dapat mengambil gambar dan edit menggunakan aplikasi tersebut dan juga meletakkan pesanan atau sebarang caption serta dikongsi bersama pengguna lain.

Instagram juga boleh dijadikan platform perniagaan dalam memasarkan sebarang produk yang kita inginkan. Tak kisahlah produk itu digital mahupun fizikal. Anda hanya perlu mengambil gambar produk dan meletakkan ayat jualan serta menggunakan beberapa hashtag untuk menarik follower atau pelanggan. Mudah kan?

Ramai dikalangan kita hanya fokus berniaga di laman facebook tetapi mereka tidak mengetahui bahawa di laman Instagram juga boleh memberikan impak yang sangat besar kepada statistik jualan. Kita perlu memvariasikan platform perniagaan kita agar kita tidak ketinggalan kelak.

Disini kami ingin berkongsi tips untuk anda yang ingin memulakan perniagaan menggunakan platform instagram. Tips ini  telah disampaikan oleh Habibol Lotfie atau lebih mesra dikenali sebagai Bibol merupakan seorang pakar pemasaran instagram. Bibol akan berkongsi sebanyak 3 tips untuk anda yang baru atau ingin memulakan perniagaan di instagram.

1. Untuk Nak cari follower.Anda hanya perlu ikuti akaun-akaun yang menjadi ikutan ramai seperti akaun lawak atau kata-kata nasihat contohnya NakBebel, Lawak_Hambar dan lain-lain. Apa yang perlu anda lakukan adalah dengan meletakkan hashtag #nakbebel #lawakhambar di bahagian komen agar komen anda akan terpapar sekali apabila ada pengguna yang membuat carian berdasarkan hashtag tersebut. InsyaAllah follower anda akan cepat naik jika menggunakan teknik ini.

2. Nak cari Targeted Follower atau SaleTerdapat 2 cara untuk anda mendapatkan targeted follower  iaitu dengan mencari akaun yang sama niche dengan anda atau membuat carian hashtag yang menyamai niche produk anda. Contoh jika anda menjual produk mencerahkan kulit anda perlu mencari Hashtag seperti #Putih dan ikuti semua akaun pengguna yang berkaitan dengan hashtag ini.

Anda juga boleh ikuti semua follower kepada akaun penjual yang menjual produk menyamai niche produk anda. Bagaimana caranya?, anda hanya perlu klik pada bahagian Follow by hashtags atau 'user followers'. Ini dinamakan sebagai 'targeted follow'.

Tapi anda hanya boleh ikuti salah satu sahaja samaada melalui hashtags atau 'user followers', jika nak menggunakan kedua dua fungsi ini, anda harus follow akaun yang sama niche selepas itu pada bahagian komen anda letak hashtag yang berkaitan. Selesai masalah anda.

Nak lagi spesifik, anda perlu ikuti orang yang komen dan like akaun berdasarkan niche berkaitan.

3. Nak cari prospek berhanpiran atau COD barang niaga anda.

Caranya lebih kurang sama macam sebelum ini, cuma kali ini anda perlu set lokasi yang anda mahukan. Anda hanya perlu klik pada bahagian Follow dan pilih Follow by location. Jadi ia akan follow sesiapa sahaja yang ada di lokasi tersebut, mudah untuk mendapatkan pelanggan yang berdekatan dengan anda untuk urusan cash on delivery (COD)

Itu sahaja antara perkongsian yang sangat menarik dari Habibol, di harap supaya anda dapat belajar sesuatu dari tips ini. Usah berlengah lagi, mulakan perniagaan anda melalui platform Instagram atau ringkasnya disebut IG. Akaun IG ada mampu menjadi aset anda dimasa hadapan. Ramai penjual terlepas pandang tentang perkara ini.

Nantikan tips Instagram pada sesi yang akan datang. Jangan lupa untuk like facebook page Iluminasi kerana terdapat banyak artikel menarik disediakan khas untuk anda.


Kenapa Butang Bawah Kot Biasanya Tidak Dibutangkan

Kot merupakan pakaian asas atau normal kepada pekerja korporat kerana ia melambangkan gaya dan persepi orang terhadap anda. Namun, jika diperhati, ada di antara pemakai kot ini tidak tahu perkara asas dalam mengenakan kot. Terdapat peraturan asas apabila memakai kot yang dipanggil sebagai: "Sometimes, Always, Never"yang menerangkan sekiranya anda memakai kot 3 butang, butang atas sekali kadang-kadang dibutangkan, butang tengah mestilah sentiasa dibutangkan dan butang bawah sekali tidak perlu dibutangkan.

Sekiranya anda memakai kot 2 butang, anda haruslah butangkan butang paling atas dan tidak perlu butangkan butang kedua.

Tidak kira kot jenis apa yang dipakai, butang bawah sekali tidak harus dibutangkan!

Ia adalah perkara paling asas untuk fesyen lelaki (wanita secara amnya dibenarkan untuk butangkan butang bawah). Pereka baju lelaki juga sering menyesuaikan fabrik dengan kot yang dihasilkan bagi menyerlahkan lagi gaya para lelaki.

Tapi, ini sememangnya fesyen yang pelik kerana kenapa kot anda mempunyai butang tetapi tidak menggunakannya? Dimanakah tradisi atau fesyen ini bermula?

Jawapannya adalah kerana seorang raja yang sangat gemuk iaitu King Edward VII.

Kisah King Edward VII (yang memerintah United Kingdom dari 1906-1910) ini seringkali dianggap sebagai mitos tetapi sebenarnya ia adalah satu kebenaran.

Kebanyakan blog fesyen juga memberitahu kisah King Edward VII semasa beliau menjadi Putera Wales dan ketika itu kot menjadi satu trend, King Edward juga mengenakan kot. Namun kerana beliau menjadi semakin gemuk, beliau telah berhenti mengenakan butang bawah untuk menjadikannya lebih sesuai dan fit dengan badan beliau.

Sebagai menghormati King Edwards, mahkamah British dan akhirnya rakyat England dan negara-negara jajahan British telah berhenti mengenakan butang bawah kot mereka.

Teori ini tidak begitu popular kerana ia dianggap satu teori yang bodoh dan lucu tetapi sebenarnya ia adalah betul menurut ahli sejarah fesyen British. King Edward VII telah menjadikannya satu trend dan perkara asas untuk memakai kot.

Teori ini betul kerana memang King Edwards VII yang menjadikannya satu trend tetapi sebenarnya beliau tidak mengenakan butang bawah kot itu kerana 2 perkara yang berbeza.

Butang bawah tidak dikenakan kerana bagi menggantikan kot menunggang kuda.

Cerita mengenai "Edwardian Theory" telah diperkatakan oleh Sir Hardy Amies, seorang pereka fesyen di England yang merupakan bekas pembuat dan pereka baju untuk Queen Elizabeth II selama empat dekad, bermula tahun 1952 sehingga 1989.

Butik Sir Hardy terletak di Savile Row, yang menempatkan pembuat baju kot yang terkenal dan beliau tahu akan fesyen kot dan industri fesyen.

Pada tahun 1992, Sir Hardy telah memberi syarahan kepada "The Royal Society for the Encouragement of Ars, Manufactures and Commerce",yang mana dia telah menemui cerita berkenaan "The Englishman's Suit".

Single-breasted yang ada sekarang telah diperkenalkan pada tahun 1906 yang dikenali sebagai "lounge suit". Ia mempunyai 3 butang tetapi lebih kepada pakaian kasual pada masa itu kerana ia agak berbeza berbanding kot pada masa sekarang. Pada masa itu, ia digunakan untuk menunggang kuda dan pakaian yang longgar diperlukan untuk keselesaan penunggang kuda.

"Lounge suit" digunakan bagi menggantikan kot tradisi menunggang kuda. Untuk itu, butang kot di bawah sekali tidak akan dibutang untuk menampakkan gaya kot itu dipakai ketika menunggang kuda. King Edward VII juga mengatakan tidak perlu memakai butang paling atas kerana ia ternampak terlalu biasa dan ini menyebabkan hanya butang tengah yang perlu digunakan.

Sebagai menghormati kot penunggang kuda yang telah digantikan dengan "Lounge suit", King Edward VII telah mengenakan kotnya tanpa butangkan butang paling bawah.

King Edward VII mempunyai tabiat makan yang kuat menurut "Oxford Dictionary of National Biography";

"Beliau makan banyak pada waktu sarapan, tengahari, minum petang, makan malam dan makan larut malam. Beliau minum tidak banyak namun akan menghisap rokok lebih kurang 12 cerut dan 20 batang rokok sehari."

King Edward juga merupakan tokoh dalam industri fesyen lelaki. Dalam satu syarahan Amies, beliau mengatakan tradisi butang bawah tidak dikenakan bagi menghormati jasa King Edward dalam industri fesyen kot ini.

Kot berbutang 3 adalah normal namun sejak 40 tahun ini, trend kot lebih terarah kepada kot 2 butang.


Kanak-Kanak 5 Tahun Ini Terpaksa Menjaga Nenek Dan Moyangnya Selepas Kehilangan Ibu Bapa

Kebiasaannya, kanak-kanak yang sedang membesar, tinggal bersama ibu dan bapa, diberikan kasih sayang yang secukupnya, dibelikan mainan, dibawa keluar bermain di taman permainan, serta dijaga bagai menatang minyak yang penuh. Tetapi, tidak bagi kanak-kanak cekal ini. Ketika kanak-kanak berumur 5 tahun yang lain pergi ke sekolah atau bermain di luar, si kecil yang bernama Anna Wang dari China ini sedang menguruskan dan menjaga nenek dan moyangnya. Dia merupakan penjaga tunggal bagi kedua-dua warga emas ini, tugas yang perlu digalasnya yang tidak patut dilakukan oleh mana-mana kanak-kanak.

Kisah sedih ini bermula apabila bapanya telah ditangkap serta dipenjarakan atas sebab yang tidak diketahui ketika Anna hanya berusia 3 bulan. Selepas beberapa ketika bapanya dipenjarakan, ibu kanak-kanak malang ini pula berkahwin lain, dan meninggalkannya seorang diri. Anna dijaga dan dibesarkan oleh nenek dan moyangnya pada permulaannya. Namun watak mereka berubah. Neneknya yang menghidap penyakit radang sendi, mula menjadi tidak sihat serta tidak berupaya menguruskan diri, apatah lagi untuk menjaga Anna dan ibunya yang uzur dan berusia 92 tahun.

Mereka tinggal di kawasan pergunungan Zuyin, barat daya China. Tidak mempunyai pilihan lain, Anna terpaksa membantu urusan harian yang sebelum ini dilakukan neneknya, untuk meneruskan hidup. Walaupun ia sangat menakutkan, kanak-kanak ini mempunyai tugas baru. Belajar dan bermain seperti kanak-kanak lain bukan lagi pilihan baginya, satu situasi yang tidak dapat kita bayangkan yang perlu dilalui oleh kanak-kanak berumur 5 tahun. Dia boleh "berterima kasih" kepada ibunya kerana menjadikan zaman kanak-kanaknya hancur, namun Anna tidak ada banyak masa untuk mengenang nasib, kerana kewajipannya sedang menunggu.

Disebabkan neneknya yang sakit dan moyangnya yang terlantar di atas tilam, kanak-kanak ini terpaksa bangun seawal pagi untuk menjalankan tugasnya, dan tidak mempunyai ahli keluarga yang lain membantu. Dengan hanya berumur 5 tahun, Anna sudah pandai mencari dan menyediakan makanan, dan menyuapkan ke mulut mereka setiap hari, ketika mana kanak-kanak yang lain seronok bermain. Tugas seperti memasak adalah sesuatu yang mencabar, kerana dengan tubuhnya yang rendah dan kecil, dia tidak mampu untuk mencapai, kerana dapur yang agak tinggi. Untuk memasak, Anna perlu memanjat dan berdiri di atas kerusi terlebih dahulu.

Untuk mendapatkan makanan di kawasan rumah mereka bukanlah sesuatu yang mudah. Namun, masih ada manusia yang berhati mulia yang sanggup membantu. Melihatkan situasi yang menyentuh hati ini, jiran mereka yang murah hati mengizinkan Anna untuk memetik sayur-sayuran dari kebun mereka untuk dijadikan juadah setiap hari bila-bila masa sahaja yang dia mahu. Biasanya Anna akan menggalas bakul dibelakangnya dan memetik sayur-sayuran. Berjalan mencari makanan bukan lah sesuatu yang mudah bagi si kecil ini, namun ia penting bagi keluarga ini untuk meneruskan kehidupan. Dia tidak mengeluh, dan berterima kasih kepada jirannya atas bantuan tersebut.

Selain itu, Anna juga membuat kerja-kerja rumah yang lain seperti mengemas rumah, menyapu sampah, memandikan nenek dan moyangnya, serta menolong mereka jika ingin ke tandas.

Dia dilaporkan memberitahu media China bahawa dia melakukan ini kerana dia sendiri yang mahu berbuat begitu, dan mendoakan kesihatan yang baik kepada keluarganya.

"Saya hanya mahukan nenek dan moyang saya sentiasa berada dalam keadaan baik dan sihat"

Apa yang tinggal pada Anna hanyalah sekeping gambar ayahnya. Si kecil ini tidak memahami mengapa mereka mengambil ayahnya daripada Anna. Tiada kanak-kanak yang harus menjalani kehidupan sepertinya.  Walaupun berhati cekal, namun terpancar pada wajahnya yang meratapi kehidupannya sekarang dan mengimpikan kehidupan seperti kanak-kanak yang lain.


5 Sunnah Yang Telah Dibuktikan Secara Saintifik

Sunnah bermaksud segala sesuatu yang bersumber dari Rasulullah S.A.W sama ada dalam bentuk ucapan, perbuatan, penetapan, sifat tubuh badan serta akhlak yang diajarkan oleh baginda. Orang Islam mempelajari dan mengikut sunnah-sunnah untuk membina karekter dan mengaplikasikannya ke dalam setiap aspek kehidupan. Bagi orang Islam, Sunnah adalah perintah Allah melalui baginda. Kesan sunnah kepada kita memang tak dapat disangkal lagi manfaatnya, dari segi rohani dan saintifik.

Apa yang hebatnya mengenai sunnah ini adalah telah ramai penyelidik berjaya membuktikan manfaat yang boleh diperolehi melalui sunnah selepas mengkaji bertahun lamanya di dalam makmal, yang mana sunnah-sunnah ini telah diajarkan oleh baginda 1400 tahun yang lalu, sebelum wujudnya makmal dan sebagainya.

Iluminasi.com ingin berkongsi dengan anda beberapa sunnah yang telah dibuktikan secara saintifik. Semoga memberi manfaat.

Menurut sahabat-sahabat Rasulullah S.A.W, baginda selalu tidur awal, selepas daripada solat Isyak, dan bangun awal sebelum subuh.

Abu Barzah (RA) berkata "Rasulullah tidak menyukai tidur sebelum solat Isyak, dan berborak selepas solat Isyak," (Muslim)

Bukti saintifik : Sains moden telah mendedahkan bahawa organ badan kita menyahtoksik ketika waktu malam. Untuk proses menyahtoksin yang ideal, seseorang itu perlu menghabiskan kerja hariannya selepas pukul 9 malam dan masuk tidur sekurang-kurangnya pukul 11 malam hingga 5 pagi.

Diceritakan oleh Anas bin Malik "Ummi Salma selalu membentangkan sesuatu untuk Rasulullah S.A.W dan baginda biasanya akan tidur sebentar di waktu tengahari di rumahnya," (Bukhari)

Bukti saintifik: Kajian menunjukkan bahawa dengan tidur sekejap pada waktu tengahari dapat merehatkan otak kita daripada letih, dan dengan ini dapat meningkatkan fungsi kognitif dan memori pada otak kita, dan juga memberikan tenaga kepada badan seperti di waktu pagi. Sesetengah organisasi atau syarikat kini menyediakan "bilik tidur" di tempat kerja untuk membolehkan pekerja tidur sekejap selepas makan tengahari.

"Apabila seorang daripada kamu menguap, hendaklah kamu menutupnya dengan meletakkan tangan, kerana syaitan akan masuk ke dalam mulut,"

Bukti saintifik : Menguap adalah reaksi psikologikal, udara mengandungi pelbagai kuman dan kotoran yang bahaya kepada badan. Namun, apabila seseorang itu menguap, ia akan menyebabkan seseorang itu terdedah untuk menghirup kuman yang ada dalam udara. Jadi, dengan menutup mulut, anda akan mengurangkan risiko menyedut bakteria yang ada dalam udara ke dalam mulut.

"Bersugi dapat membersihkan mulut serta Allah amat menyukainya, dan jika bersugi tidak terlalu berat kepada umatku, nescaya aku akan menyuruh mereka supaya membersihkan mulut dengan bersugi setiap kali solat,"

Bukti saintifik : Kajian mendapati bahawa terdapat 19 bahan semulajadi yang terdapat pada sugi yang boleh memberikan kebaikan kepada kesihatan. Ia juga mengandungi antiseptik semulajadi yang membunuh mikroorganisma berbahaya di dalam mulut, asid tanik yang melindungi gusi daripada penyakit, dan minyak aromatik yang meningkatkan jumlah air liur.

Abu Hurairah menceritakan bahawa Rasululllah bersabda : "Makanlah minyak zaitun dan sapukan pada rambut dengannya, kerana ia adalah pohon yang diberkati," (Abu Dawud dan Ibnu Majjah)

Bukti saintifik : Menurut kajian, menyapu minyak pada rambut dapat menghalang mencegah rambut menjadi uban. Penggunaan selalu akan menyuburkan serta menguatkan rambut. Ia juga dapat menjaga rambut daripada pencemaran, dan kotoran yang ada pada persekitaran. Juga, ia dapat menghalang rambut daripada menjadi kering dan pecah, serta menjadi penyejuk rambut akibat cuaca panas.


Seorang lelaki Sweden memakai hijab ke tempat kerja tanda solidariti bagi wanita Islam

Seorang lelaki dari Norrkoping, Sweden telah bertindak memakai sehelai tudung ke tempat kerja sebagai tanda protes terhadap keputusan yang dianggap berat sebelah dan kontroversi oleh Mahkamah Keadilan Eropah baru-baru ini.

Göran Mårtensson berdiri di belakang kaunter pusat komuniti sebuah badan bukan kerajaan, IOGT-NTO sambil menyapa tetamu yang datang. Rata-rata tetamu yang datang terkejut dan berasa lucu melihat penampilan Göran. Namun, beliau menyatakan bahawa tindakannya itu bukanlah dibuat sebagai bahan ketawa atau lawak jenaka. Ia membawa mesej yang lebih serius berkaitan wanita Islam yang berada di seluruh Eropah.

Ini berpunca daripada kejadian pemecatan seorang wanita Muslim di sebuah syarikat Belgium hanya kerana dia berkeras untuk memakai tudung. Setelah dibicarakan, mahkamah Keadilan EU bagaimanapun telah memberi keputusan bahawa majikan tersebut tidak bersalah dalam hal itu. Keputusan mahkamah ini sekaligus membuka ruang kepada majikan-majikan lain di seluruh Eropah untuk mendiskriminasikan wanita Muslim yang ingin memakai hijab dan secara tidak langsung memberi keizinan untuk 'mengharamkan' pemakaian hijab di tempat kerja.

Göran Mårtensson yang tidak bersetuju dengan keputusan mahkamah itu telah membuat satu aksi protes dengan mengenakan sehelai selendang ke tempat kerja. Beliau masih mampu menggoreng hamburger, membuat wafel dan membersihkan pusat komuniti itu walaupun sambil memakai tudung. Menurut Göran, hijab hanyalah merupakan cara berpakaian semata-mata dan tidak mempengaruhi perkara lain langsung. Ia sama sahaja seperti memakai barang kemas ataupun baju.

Setiap hari, Göran yang menganut agama Kristian bertembung dengan ramai warga Somalia dan Arab yang beragama Islam. Beliau tidak nampak bagaimana mereka yang mengenakan tudung ini boleh dianggap berbahaya dan beliau berasa pelik mengapakah masyarakat di sana masih suka mempersoalkan hal remeh seperti pemakaian tudung walaupun sudah masuk tahun 2017.

Menurut Göran, masih banyak lagi isu lain yang lebih besar dan penting untuk diperhalusi berbanding pemakaian hijab.


6 Persoalan Dan Tips Untuk Anda Yang Nak Jadi Jutawan

Masyarakat kita kini sering disogokkan dengan berita mengenai kisah hidup para jutawan dan usahawan tempatan yang berjaya dalam bidang masing-masing. Dalam media sosial, berita, wawancara, iklan tv, rata-rata penuh dengan paparan muka 'jutawan'. Lantaran itu, semakin ramai orang yang terpengaruh dan kian taksub untuk memperolehi "first million" mereka.

Kewujudan program keusahawan dan seminar yang berkonsepkan jutawan muda juga telah lahir bagaikan cendawan tumbuh selepas hujan. Maka, tak hairanlah jika ramai yang sanggup melabur belasan malah puluhan ribu ringgit untuk menghadiri kelas-kelas ini dengan harapan mereka juga dapat menjadi jutawan segera dalam masa yang singkat.

Remaja lepasan sekolah juga kini ramai yang lebih cenderung untuk memulakan perniagaan dan memilih untuk tidak meneruskan pengajian ke peringkat yang lebih tinggi. "Nak jadi jutawan tak perlu belajar tinggi-tinggi," fikir mereka.

Fenomena apakah yang melanda negara kita sehingga berjaya merasuk pemikiran masyarakat sehingga jadi begini?

Team Iluminasi telah mendapatkan kebenaran untuk menyiarkan satu status menarik seorang usahawan perniagaan makanan,Tarique Syahman yang telah dikongsikan di laman Facebook beliau berkaitan fenomena ini.

Aku tak tahu siapa yang mulakan dahulu kegilaan nak jadi jutawan ni. Sikit-sikit sembang macam mana nak dapat first million, sikit-sikit cerita mamat sana minah sini income juta-juta setahun. Apa ni? Disebabkan aku anggap diri aku ini sangat reasonable, maka aku jujurnya tak menyelar sahabat-sahabat yang bercita-cita nak jadi jutawan. Up to you. It's your dream, and go for it. Aku sokong. Cuma aku terfikir siapa yang mulakan kegilaan ini. Mari kita bermain satu permainan minda. Senang saja. Aku tanya, hang jawab dalam hati.

PERHATIAN. Soalan ini hanya untuk orang yang nak jadi jutawan sahaja. Yang tak mahu jadi jutawan, tolong jangan main.

Soalan  1:  Apakah erti jutawan pada anda? Cuba anda jawab dalam hati. Dah jawab? Ok teruskan dengan soalan kedua.

Soalan 2: Mengapakah anda ingin menjadi seorang jutawan? Jawab sejujurnya dalam hati anda. Dah jawab? OK teruskan dengan soalan ketiga.

Soalan 3: Atas tujuan apakah (what for) anda ingin menjadi seorang jutawan? Dah jawab? Teruskan lagi.

Soalan 4: Adakah jawapan anda untuk Soalan 2 sama dengan jawapan untuk Soalan 3 ?

Soalan 5: Adakah membantu orang susah, membina masjid, bersedekah, membeli tanah/rumah/kereta secara cash, membela agama, menolong anak yatim, memajukan bangsa, simpanan masa depan anak-anak kaum kerabat, bersara dengan senang hati atau menambah keyakinan diri ada di dalam jawapan untuk Soalan 2 dan Soalan 3?

Soalan 6: Tahukah anda, jawapan anda untuk soalan tadi tidak memerlukan anda menjadi seorang jutawan to make it happen?

Thinking big tak salah, dreaming big pun tak salah. Start small. Buat apa yang boleh dulu. Macam mana nak belanja jiran tetangga bayar bil bila dah kaya nanti kalau masa tak kaya pun kita tak pernah belanja bayar bil dia. Instead of asking ourselves "Why?", try asking "What for?". Jawapan kita sendiri yang mungkin akan ubah pemikiran kita sendiri. Bukan aku nak menyelar impian cita-cita orang, cuma nak sedarkan masyarakat dari kegilaan ini dan mencetus masyarakat untuk bertindak serta-merta! Tak payah tunggu jadi kaya baru nak buat.

Sekiranya anda berjaya menjawab keenam-enam soalan tersebut dengan cemerlang, kami berikan sekalung ucapan tahniah! Anda mungkin telah berjaya memandang cita-cita untuk menjadi jutawan ini dari perspektif yang baru. Kami berdoa dan berharap anda juga boleh menjadi 'jutawan' seperti saudara Tarique Syahman. Tak perlu tunggu bergelarmillionaire, punyai wang ringgit melimpah-ruah untuk mencapai segala apa yang anda inginkan.

Marilah kita mula perbetulkan niat dan fokus pada matlamat sebenar. Semoga perkongsian ini bermanfaat.


Ketahui 7 jenis jaket yang menjadi kegilaan anak muda sekarang

Pastinya ada yang masih keliru untuk menerangkan kepada rakan anda mengenai jenis jaket yang anda kehendaki . Mana tidaknya, dengan kepelbagaian variasi pakaian yang ada di pasaran , ia menimbulkan sedikit keraguan jika anda tidak tahu tentang klasifikasi item yang anda kehendaki. Artikel ini akan memberikan maklumat tentang beberapa contoh jaket mengikut spesifikasi :

Tracktop datang dengan material 100% kapas . Biasanya dipadankan dengan seluar dan kadangkala dijual secara asing. Tracktop ini amat popular di kalangan atlit dimana di pakai sewaktu kejohanan olahraga. Kini tracktop dijadikan sebagai salah satu pakaian trendy.

Spesies jaket yang diperbuat daripada material nylon dan  polyster. Popular di kalangan kaki jogging kerana sesuai dipakai ketika beriadah, bagi mengeluarkan peluh untuk membakar kalori. Namun, ianya menjadi ikutan anak muda yang mahu kelihatan trendy.

Dibuat menggunakan kain khaki, jaket ini amat sinonim kepada masyarakat di Britain. Kebiasaannya dipakai pada waktu santai, ataupun ketika menunggang skuter. Lazimnya, bahagian dalam jaket ini bercorak red tartan, iaitu corak kotak-kotak yang berwarna merah.

Jaket yang tebal, diperbuat daripada material nylon. Pada asalnya jaket ini direka khas untuk juruterbang US Airforce. Namun pada ianya telah dijadikan fesyen remaja seantero dunia. Jaket ini amat popular dikalangan pengikut Skinhead.

Pada kebiasaaanya, jaket ini datang dalam dua tone warna. Dilengkapi dengan butang tas untuk menggantikan zip, jaket ini amat sinonim dengan penuntut kolej di Amerika, khususnya. Sama seperti jaket-jaket yang lain, ianya digayakan oleh penuntut universiti di Malaysia sebagai jaket kelab dan persatuan .

Jaket labuh yang diperbuat dari material khakis ini, amat popular digayakan oleh remaja seluruh dunia. Lazimnya datang dalam warna hijau lumut, namun ia juga boleh didapati dalam warna coklat,hitam dan juga biru tua. Fishtail merujuk kepada belahan di bahagian tengah, belakang punggung, yang menyerupai ekor ikan . Jaket ini begitu sinonim kepada pemuda yang mengamalkan sub budaya Mods di England. Digayakan ketika menunggang skuter, ternyata ia mencuri tumpuan orang yang melihat.

Mempunyai potongan yang saling tak tumpah seperti bomber/flight jacket , namun ia mempunyai perbezaan ketara dari segi berat dan ketebalan. Monkey Jacket lebih ringan, atau erti kata lain, lightweight . Cekak di pergelangan tangan juga, biasanya lebih nipis dan berbelang. Dari segi material, diperbuat daripada Nylon ataupun Polyster. Sangat sesuai digayakan sewaktu bersantai .


Ketahui bagaimana Stephen Hawking menaip tanpa menggunakan jari

Stephen Hawking, pakar teori berkaitan cabang ilmu kosmologi, merupakan salah seorang ahli sains paling menjadi rujukan dunia. Sumbangannya kepada dunia antaranya adalah teori bagaimana mengukur radiasi dalam lohong hitam, teori-teori mekanik kuantum dan teori relativiti. Saya bukan nak mengajak pembaca-pembaca sekalian mengetahui apa yang dimaksudkan, tetapi saya nak berbicara mengenai teknologi yang dibina untuk Stephen Hawking berkomunikasi.

Seperti ramai yang sudah ketahui, Hawking adalah pengidap penyakit Motor Neuron Disease atau MND di mana berlakunya kematian neutron dalam sel otak beliau. Penyakit tersebut menyerang saraf di bahagian otak dan mengganggu mesej-mesej yang hendak disampaikan dari otak ke semua bahagian otot sehingga pesakit mengalami masalah mengawal kesemua otot sehingga mengakibatkan kehilangan upaya untuk bergerak, makan, bercakap dan lebih malang, bernafas.

Pada tahun 1985, Hawking telah kehilangan keupayaan untuk bercakap selepas menjalani trachtheotomy, sejenis pembedahan yang menebuk lubang dilehernya untuk membolehkan beliau bernafas selepas beliau dijangkiti pneumonia, sejenis jangkitan paru-paru ketika berada dalam kondisi hidup dengan bantuan. Selepas kehilangan kebolehan untuk bertutur, beliau berkomunikasi menggunakan kad yang mengandungi huruf dan huruf dipilih satu-satu dengan menggerakkan kening beliau sebagai tanda mana yang dipilih.

Seorang sahabat beliau yang bernama Martin King mendapat tahu mengenai sebuah syarikat teknologi yang membantu pesakit memilih huruf dan arahan menggunakan komputer melalui peranti butang klik. Selepas mendapat persetujuan, sistem tersebut dipadankan pada bentuk yang lebih mudah alih dan dipasang di kerusi roda Hawking. Hasil pengenalan teknologi tersebut, Hawking mula dapat berkomunikasi dalam kadar 15 perkataan satu minit.

Pada tahun 1997, Hawking mula memerlukan peranti prosesor yang lebih kuat untuk memproses jadi beliau mula bekerjasama dengan Intel untuk mereka komputer yang mampu mentafsirkan mesej beliau dengan lebih baik. Setiap 2 tahun, komputer itu akan digantikan untuk membantu beliau memproses maklumat dengan lebih cepat.

Kemudian selepas kehilangan keupayaan mengawal jarinya pada sekitar 2008, Hawking memerlukan peranti lain kerana beliau kini hanya mampu menggerakkan otot pipi beliau sahaja. Teknologi baru terpaksa dibangunkan untuk memastikan beliau tetap dapat berkomunikasi. Dengan mengambil kira had pergerakan beliau yang hanya mampu mengawal otot pipi, pembantu beliau ketika itu mencipta satu alat yang dipanggil "cheek switch." Dengan memasang satu pengimbas infrared di cermin mata beliau, peranti itu membaca perubahan pada otot pipi beliau lalu disalurkan kepada komputer untuk berkomunikasi.

Walaupun begitu, semakin hari keupayaan Hawking berkomunikasi semakin perlahan jadi beliau meminta bantuan dari Intel untuk membantu mempercepatkan prosesnya. Intel mengumpulkan pakar-pakar komunikasi manusia-komputer mereka lalu mereka memutuskan untuk menggabungkan beberapa teknologi seperti imbasan muka, kawalan melalui pandangan dan hubungan di antara komputer dan otak. Walaupun begitu, selepas beberapa percubaan yang kebanyakannya gagal, beberapa teknologi yang dibangunkan didapati tidak sesuai dengan kondisi Hawking pada ketika itu.

Akhirnya Intel mengambil keputusan untuk menambahbaik dan memperbaharui perisian yang digunakan Hawking selama ini untuk memudahkan beliau menaip. Selama ini perisian bernama EZ Word digunakan oleh Hawking untuk menaip jadi Intel membangunkan satu perisian baru yang dinamakan ASTER atau Assistive Text Editor yang dapat mempercepatkan kebolehan Hawking untuk menaip, yang masih menggunakan imbasan terjemahan pergerakan otot pipi yang dibaca oleh pengimbas infrared di cermin mata beliau.

Walaupun begitu, Hawking mengatakan percubaan beliau menggunakan ASTER adalah satu proses yang rumit pada beliau sehingga beliau melabelkannya sebagai "bencana." Kemudian Intel mula menggabungkan teknologi Swiftkey (ya, Swiftkey yang mungkin dipasang ditelefon anda itu) ke dalam ASTER untuk membantu beliau memilih perkataan. Selepas beberapa percubaan, teknologi itu dimuktamadkan dengan nama ACAT atau Assistive Contextually Aware Toolkit, yang mengandungi pelbagai cara untuk membantu Hawking mengawal apa yang beliau perlukan.

Untuk bercakap pula, Hawking akan menggunakan sebuah perisian yang diberi nama Speech+. Beliau akan menaip perkataan atau ayat yang dimahukan dan kemudian perisian tersebut akan mentafsir perkataan kepada ayat. Apa yang mengkagumkan, teknologi tersebut sebenarnya sudah berusia hampir 40 tahun kerana teknologi tersebut diambil daripada alat penjawab telefon automatik yang digunakan pada era 80 an. Untuk memberikan syarahan atau kelas, Hawking akan menaip terlebih dahulu setiap ayat yang akan dibacakan dan kemudian beliau akan mengawal bacaan ayat itu satu per satu.

Buat masa sekarang, semua komunikasinya datang dari pergerakan otot pipi. Pelbagai kajian dan pembangunan sedang dilakukan untuk membantu beliau sekiranya beliau hilang keupayaan lagi di masa akan datang seperti penggunaan pengimbas wajah, penggunaan joystick untuk membolehkan Hawking mengawal kerusi rodanya sendiri, imbasan mata dan paparan kawalan otak. Walaupun begitu, setakat ini Hawking paling selesa menggunakan otot pipi beliau untuk berkomunikasi.

Begitulah sedikit sebanyak kisah mengenai teknologi yang dibangunkan untuk membantu salah seorang pakar fizik terkemuka berkomunikasi. Harap kita dapat serba sedikit inspirasi untuk bersama-sama memulakan pembangunan teknologi-teknologi seperti ini di Malaysia.

p.s. - Untuk pengetahuan anda, peranti komputer terbaru Hawking ketika ini menggunakan komputer riba jenama Lenovo Yoga yang mengandungi prosesor Intel i7 dan perisian Windows 10.


Siapa Datang Pulau Ini Akan Dibunuh Suku Kaum Sentinel

Di Lautan Hindi, terdapat sebuah pulau kecil yang cantik dan berpenghuni. Pulau ini diberi nama Pulau Utara Sentinel (North Sentinel Island) dan dihuni oleh asli kawasan ini yang dikenali sebagai Sentinelese. Populasi di pulau ini sekitar 400 orang sahaja.

Walaubagaimanapun, pulau ini agak unik di mana mereka tidak menerima kedatangan pelancong atau orang luar ke pulau mereka. Sesiapa yang datang ke sana akan dibunuh atau dicederakan secara teruk. Penduduk di sana sangat membenci orang luar dan tidak mempunyai komunikasi dengan dunia luar.

Pada 2006, sekumpulan nelayan yang sedang menangkap ikan telah berada dengan pulau ini. Mereka dilaporkan telah ditangkap dan dibunuh orang orang Sentinelese ini.

Pada 2004 setelah peristiwa Tsunami, bantuan kemanusiaan yang cuba menghulurkan bantuan ke pulau ini turut mengalami kesukaran menghantar bantuan makanan ke pulau ini kerana telah diusir agar tidak memasuki atau mendekati pulau itu. Helikopter yang cuba menghampiri pulau itu telah diusir dengan panah dan dibaling dengan batu.

Golongan Sentinelese ini merupakan antara beberapa etnik orang asli di dunia yang masih belum menerima teknologi baru. Beberapa usaha untuk menjalinkan hubungan dengan etnik Sentinelese telah dilakukan oleh beberapa pihak termasuk kerajaan India semenjak 1967 menemui kegagalan.

Ini merupakan antara video yang berjaya dirakam berdekatan pulau ini:


Jurugambar Ini Hanya Menggunakan Kereta Mainan Untuk Mengambil Gambar Kereta Audi R8 Yang Berharga RM700,000

Apabila Audi mengarahkan jurugambar Felix Hernandez Rodriguez untuk mengambil gambar kereta sport keluaran mereka iaitu Audi R8, kami sudah tahu ada sesuatu yang tidak kena. Rupa-rupanya, beliau mengambil gambar kereta yang berharga RM700,000 itu dengan hanya menggunakan kereta mainan!

Apa yang lebih menarik? Beliau langsung tidak menggunakan Photoshop! Semuanya dilakukan menggunakan model mini, peralatan tambahan, pencahayaan dan efek kamera.

Jika anda mula untuk tidak lagi mempercayai apa yang anda lihat, anda bukanlan paranoid. Jom iluminasi.com nak bawa anda menyelami hasil bakat jurugambar berbakat ini.


Bayar iklan RM10 sehari esok jualan RM10000, tak masuk akal langsung

Ramai para peniaga online sekarang ini menggunakan platform pengiklanan seperti fbads atau adwords. Sebenarnya ramai yang tak nampak objektif sebenar atau tujuan sebenar iklan tersebut. Kita bertuah kerana mendapat perkongsian percuma dari pakar pemasaran yang berpengalaman dalam jualan maya ini iaitu Sofian Che Isa

Disini Sofian akan tekankan apakah objektif utama anda untuk beriklan?

Apa yang paling penting kenal pasti kenapa anda buat iklan tersebut, bukan sahaja untuk tujuan buat jualan semata mata tetapi ada lagi objektif jelas yang anda patut tahu. Jom kita lihat perkongsian menarik dari Sofian.

Rata-rata para peniaga mudah terpengaruh dengan servis pengiklanan yang ditawarkan oleh sesetengah konsultan pengiklanan. Tak logik langsung jika kos modal RM10 untuk anda beriklan hari ini dan mendapat jualan sebanyak RM10,000 keesokkan harinya.

2. Tetapkan Matlamat - Katakan iklan kita ini 100 orang yang nampak, berapa orang ja yang berminat? Hanya 20 orang sahaja yang berminat tetapi yang berminat belum tentu lagi boleh mendapatkan jualan. Konsep asas dia begitu, sebab tu aku mengkaji iklan selama sebulan. Cuba lihat pengiraaan ini.

Berapa jumlah leads yang masuk selama seminggu?Jika seminggu kita dapat dalam 1000 leads.Kemungkinan hanya 200 sahaja yang betul-betul menjadi prospek.

200 prospek ini la yang kita akan pujuk untuk menukar menjadi pembeli

Dalam pada masa itu kita buatlah cross sales, apa itu cross sales? Ok contoh begini, katakan anda menjual set untuk orang berpantang setelah bersalin. Ada pelanggan yang berminat untuk mendapatkan set bersalin tersebut, dalam pada masa yang sama selit pulak produk lain seperti bengkung original kain sempoi untuk perut yang cantik. Harga lagi padu, kemungkinan mereka akan beli juga. Nampak tak ni? Ini sebahagian dari contoh sahaja.

Nisbah antara orang yang nampak iklan dan berminat untuk dapatkan iklan seperti nisbah 80:20 itu sudah biasa, ada juga yang nisbah 60:40 dan 70 : 40 tetapi bergantung kepada kemampuan diri, funnel dan lain-lain.

Sebab tu kalau kos iklan RM10 berapa banyak saja jumlah impression kita akan dapat? Logik akai ka iklan RM10 esok sales RM10k. Zaman bila ni woi. Belajar sesuatu tak ni?.

3. Iklan dengan fbads dan adwords -  Main salesletter   -->  a/b/c, testing  -->  order form + tutorial order  -->  submit order  -->  check order  -->  hantar barang.

Dia punya flow begini, Orang nampak iklan, terus tekan iklan dan masuk ke salespage. Salespage akan berubah ubah mengikut setting (3 salespage). Seterusnya orang yang berminat dia akan terus tekan order form dan bagi orang yang tak berminat dia akan blah dari salespage tersebut. Bagi orang yang tak berminat kita pastikan supaya dia berminat dan terus bagi offer on ebook (tips) dan capture email dia.

Apabila yang berminat tidak tahu untuk mengisi order form yang disediakan maka kita perlu letakkan button whatsapp untuk bantu mereka mengambil order dan harus diingatkan bahawa whatsapp bukan tempat untuk tanya tujuan dan fungsi barang sebab ia telah diterangkan dalam salespage.

Dah submit borang, hangpa capture email. Bila capture email nanti boleh la buat broadcast offer. Begitu juga dengan no hp, bila dah dapat no hp boleh broadcast melalui handphone, manakala untuk alamat rumah boleh bagi surat cintan cintun. Hehehe, Nampak macam mudah jer kan, tapi part nak buat salespage berbeza tu  yang buat kita sakit kepala. Ok?

Tak pun layan je automate macam ini, cuma perlu check order dan submit order. 2 minggu dah aku buat research competitor apa bagai utk 15 jenis produk. Yang paling penting benda ni kena ada:

1. Hosting and domain. 2. Themes wordpress3. Payment gateway. 4. No support whatsapp/phone. 5. Email newsletter platform. 6. Duit, kemahiran

Begitu antara perkongsian percuma  dari Sofian yang sentiasa dicoret dalam dinding facebook Sofian Che Isa. Anda boleh follow dan see first Sofian untuk tips dan kritikan yang membina. Nanti kami akan menemubual ikon IM ini dan bongkar kisah dia. Like page iluminasi untuk lebih info dan artikel yang menarik..

Kami hanya akan menghantar email kepada anda seminggu sekali. Ini adalah janji kami


Menangis Juga Saya Nak Siapkan Novel Rindu Awak 200% - Liyana Zahim

Rindu awak 200% - Pasti semua orang pernah dengar bahkan pernah menonton drama ini di kaca televisyen. Namun tak semua orang tahu siapakah penulis asal cerita itu terutamanya kaum lelaki. Kali ini iluminasi.com ingin kongsikan temubual tidak formal kami dengan penulis novel rindu awak 200% iaitu Liyana Zahim gadis kecil molek graduan dari IIUM ini. Sekiranya ada dikalangan pembaca Iluminasi yang kurang menggemari drama-drama di kaca televisyen (menyampah tau), anda perlu tahu bahawa, kisah Liyana Zahim ini adalah realiti yang mampu menjadi inspirasi, Rindu Awak 200% pula hanya fantasi. Ikuti temubual ini.

A : Menulis ni dah lama dah. Sejak dari sekolah rendah lagi suka mengarang. Tapi mula menulis dengan serius dan penulisan saya pernah dibukukan, sejak tahun 2010 lagi.

A : Kali pertama saya terjebak dengan penulisan ni saya tulis cerpen ketika zaman sekolah menengah, cetak dan hantar pada syarikat akhbar. Alhamdulillah penulisan saya diterima. Di blog pun saya ada menulis juga tapi biasanya saya tulis puisi, sajak dan penulisan ringkas sahaja.

A : Memang impian sejak kecil tapi tak adalah sampai bermimpi tinggi melangit. Hehehe. Dah tentu bila dah diadaptasi, gembiranya saya tak tahu nak cakap macam manalah! Gembira sampai mengalir air mata. Rasa macam tak percaya pun ada. Lagi-lagi bila tahu novel tu disiarkan dalam slot paling trending di TV3, which is slot akasia. Mengalir lagi air mata saya buat kali kedua.

A : Novel rindu awak 200% tak pernah di-shortlisted pun untuk adaptasi, tapi kebetulan ada seorang pengurus Karangkraf terbaca novel saya dan hantar novel saya kepada penerbit Creative Skill Solution (CSS). Kemudian CSS yang usulkan kepada TV3 supaya diluluskan untuk diadaptasikan sebagai drama dan disiarkan di televisyen.

A : Mula-mula dulu memang struggle nak cetak novel sendiri sampai 400 mukasurat. Dahla masa tu duit pun tak berapa banyak, kena binding, kena balut dan hantar kepada penerbit. Zaman dulu tak boleh nak hantar e-mel manuskrip macam sekarang. Jadi terpaksalah ikat perut makan megi sambil mengalirkan air mata sebab nak tanggung kos penghantaran dan sebagainya walaupun tengah sengkek. Struggle pun menangis, gembira pun saya menangis. Hahaha

A : Secara jujurnya, industri penulisan sekarang dah berkembang maju di Malaysia. Dulu ada beberapa kerat je penerbit buku, sekarang dah banyak sangat. Saingan pun makin tinggi, baik antara penulis dan juga penerbit. Ramai penulis keluar dari kontrak penerbitan dan terbitkan sendiri buku masing-masing sebab makin mudah nak dapatkan pihak untuk cetak buku. Bagi saya, bagus untuk industri dan untuk penulis terutamanya sebab tak perlu terikat dengan kontrak terbitan yang agak ketat. Mereka (penulis) boleh untung berlipat ganda dengan menerbitkan buku sendiri. Cuma bukan kerja mudahlah. Strategi jualan dan isu logistik kena fikir sendiri. Nak buat semua tu seorang diri, saya yakin anda pasti pening kepala sehingga bercucuran air mata. Hihihihi (gelak jahat)

A : Kes plagiat sekarang berleluasa sedikit sebanyak jejaskan penjualan buku dan novel di kedai-kedai buku. Kerana sumber pembacaan dari plagiarisme kebanyakannya adalah percuma. Siapa tak mahu baca percuma kan? Kadang-kadang tu siap ada novel dalam bentuk pdf (e-book) boleh dimuat turun percuma walhal penulis asal tak keluarkan pun novel dalam bentuk digital. Teknologi ni kadang-kadang menyusahkan orang. Geram betul saya.

A : Nasihat saya kalau nak menulis. Pertama sekali, kena berani terima kritikan serta kutukan dari pembaca. Kedua, tulislah dengan jujur, jangan ambil karya orang kecuali untuk rujukan. Ketiga, kena rajin buat kajian. Jangan tulis benda yang tak masuk akal. Sekurang-kurangnya kena ada ilmu dalam penulisan. Kena ingat pembaca datang dari pelbagai jenis latar belakang pendidikan. Silap tulis, lain tafsiran yang membaca. Tak pasal kena kecam nanti, menangis lagi. Haha! Well, You are what you write!

Secara ringkasnya, dunia penulisan tak menjanjikan bulan dan bintang sepenuhnya. Banyak cabaran dan banyak kena sabar. Macam pengalaman saya, salah sikit pun orang akan kritik di forum-forum, blog-blog dan laman sosial. Ditambah dengan moral netizen sekarang yang kasar bahasanya. Kalau novel tu hampir menyamai drama yang pernah didramakan pun kena kondem walaupun kita tak tahu menahu tentang drama itu. Hahaha. Kadang-kadang sampai mengalirlah juga air mata ni sebab ada kritikan tu terlalu keras untuk diterima. Tahan mata, tahan hati sahaja baca komen pengguna. Jadikan komen dan kritikan itu untuk menambahbaik penulisan sendiri.

Perlu diingatkan apa yang kita tulis tak semestinya orang suka. Dan begitulah juga sebaliknya. Jadi untuk tujuan melariskan, kena tulis apa orang suka instead of apa kita suka. Masa mula-mula menulis dulu saya suka tulis apa yang saya suka. Makin lama saya belajar untuk memahami apa yang orang suka. Jadi penulis ni tak adalah kaya mana, sebab tu menulis untuk jadi glamour dan kaya takkan kekal lama dalam industri ni tapi menulislah dengan hati dan minat yang mendalam! Dan pembaca adalah seperti kawan sendiri walaupun tak kenal. Kepada penulis-penulis di luar sana, BERUSAHALAH! Hahahaha (terus ketawa tanpa henti)


10 Pembunuh Bersiri Paling Kejam dan Sadis dalam Sejarah Dunia

Kalau di Malaysia, adakah anda masih ingat lagi kes tergempar pembunuhan ahli Dewan Undangan Negeri Batu Talam, Datuk Mazlan Idris pada tahun 1993 yang telah ditetak anggota badannya sehingga menjadi 18 kerat? Nama Mona Fendi tidak henti-henti menjadi buah mulut masyarakat ketika itu. Dia, suaminya dan pembantu mereka telah disabitkan kesalahan atas pembunuhan kejam yang dilakukan dan Mona telahpun menjalani hukuman gantung sampai mati pada tahun 2001.

Sehingga kini kita masih tertanya-tanya, apakah motif sebenar pembunuhan. Adakah pembunuh seperti Mona ini memang dilahirkan tidak mempunyai sifat perikemanusiaan ataupun mereka mengalami masalah gangguan mental yang kronik? Apa yang ada dalam kepala otak mereka? Kadang-kadang tu nampak muka macam baik-baik aje tapi rupa-rupanya pembunuh.

Kita sering berasa jijik apabila mengetahui perlakuan pembunuh sadis seperti Mona tetapi pada masa yang sama, kita masih tertarik untuk mengetahui apa niat sebenar mereka mahu menjadi "Tuhan" untuk mencabut nyawa orang lain.

Mona menjadi popular selepas membunuh hanya seorang ahli politik yang berpengaruh. Namun, 10 pembunuh bersiri ini telah membunuh puluhan dan ratusan orang, menjadikan mereka pembunuh bersiri paling jahat sepanjang abad ke-20:

Pada tahun 70-an, Ted Bundy terkenal sebagai salah seorang pembunuh paling kejam di dunia selepas menculik dan membunuh ramai wanita muda dan gadis remaja. Dia dengan berani bertegur sapa dengan wanita-wanita ini di tempat awam yang terbuka, namun akan membawa mereka ke tempat yang sunyi sebelum membuat serangan seksual dan membunuh mereka dengan kejam.

Ted telah memancung leher sekurang-kurangnya 12 mangsa dan menyimpan kepala mangsa di dalam rumah apartmentnya sebagai trofi. Dia telah berjaya diberkas namun berjaya melarikan diri dari pihak polis dan mahkamah sebanyak dua kali. Semasa melarikan diri, dia sempat melakukan tiga lagi pembunuhan!

Walau bagaimanapun, Ted akhirnya ditangkap dan disabitkan kesalahan pembunuhan berganda yang membawa hukuman mati. Dia telah dihukum mati menggunakan kerusi elektrik pada tahun 1989.

Charles Ng dan rakan subahatnya, Leonard Lake telah merogol, menyeksa dan membunuh antara 11 hingga 25 orang mangsa di sebuah ladang kepunyaan Leonard di California, Amerika Syarikat. Jenayah mereka diketahui umum pada tahun 1985 apabila Leonard membunuh diri selepas ditangkap dan Ng ditangkap ketika mencuri di kedai perkakasan. Polis kemudiannya telah memeriksa ladang Leonard dan menemui tinggalan anggota badan manusia.

Ng membuat percubaan melarikan diri ke Kanada namun dia telah diserah balik kepada Amerika Syarikat dan menjalani perbicaraan pada tahun 1998. Ng dijatuhkan hukuman penjara sampai mati atas 12 kes pembunuhan di Penjara San Quentin.

John Wayne Gacy telah membuat serangan seksual dan membunuh 33 orang lelaki muda dan remaja lelaki dalam satu siri pembunuhan kejam antara tahun 1972 hingga 1978 di Chicago. Dia akan memancing mangsa datang ke rumah dengan menjanjikan wang atau pekerjaan sebelum membunuh mereka dengan mencekik menggunakan torniquet.

26 mangsa telah ditanam di dalam ruang di bawah rumahnya dan mayat selebihnya dibuang ke dalam Sungai Des Plaines. John telah menjalani hukuman penjara selama 14 tahun sebelum dihukum mati menggunakan suntikan maut pada tahun 1994.

Andrei Chikatilo merupakan seorang pembunuh bersiri dari Soviet yang mempunyai gelaran The Butcher of Rostov. Dia telah membuat serangan seksual, membunuh dan mencacatkan sekurang-kurangnya 52 wanita dan kanak-kanak di Rusia antara 1978 sehingga 1990. Setelah ditangkap, Andrei mengaku melakukan sejumlah 56 pembunuhan dan 53 daripadanya dibicarakan di mahkamah.

Ramai ahli keluarga mangsa membuat permohonan kepada pihak berkuasa supaya membebaskan Andrei agar mereka dapat membunuh Andrei dengan tangan sendiri. Namun, Andrei tetap dipenjarakan sebelum dihukum bunuh oleh pasukan penembak pada tahun 1994.

Tommy Lynn Sells telah mengaku membunuh sekurang-kurangnya 70 orang mangsa antara tahun 1985 hingga 1999, menjadikan dia salah seorang pembunuh paling berbahaya di Texas. Pembunuhan yang dilakukan amat sadis, antaranya menikam seorang remaja perempuan berusia 13 tahun sebanyak 16 kali.

Tommy diberkas pihak berkuasa selepas menceroboh masuk ke dalam bilik seorang kanak-kanak berusia 10 tahun dan menikamnya dan ditinggalkan. Namun, kanak-kanak itu tidak mati dan berjaya menghubungi jiran mereka. Kanak-kanak itu telah memberikan gambaran secara jelas mengenai Tommy yang membawa kepada penahanannya. Tommy kini masih dipenjarakan di sebuah penjara berkeselamatan tinggi di Livingston, Texas dan akhirnya akan menjalani hukuman mati.

Pada tahun 2001, Gary Ridgway telah ditangkap untuk 4 kes pembunuhan namun dia mengaku bahawa dia telah membunuh sekurang-kurangnya 70 orang wanita di seluruh Washington sekitar tahun 80-an dan 90-an. Dia telah diselamatkan daripada hukuman mati dengan memberikan maklumat jelas berkaitan setiap pembunuhan dan membawa pihak polis ke tapak pelupusan mayat setiap mangsa. 5 orang mangsa telah dicampakkan ke dalam Sungai Green yang telah menyebabkan Gary menerima julukan "The Green River Killer."

Gary telah disabitkan kesalahan ke atas 49 pembunuhan dan menjalani hukuman penjara seumur hidup tanpa parol.

Pembunuh dari Brazil ini telah ditangkap pada tahun 1973 dan disabitkan kesalahan pada tahun 2003 atas kesalahan membunuh sekurang-kurangnya 71 orang. Pedro Rodrigues Filho telah dijatuhkan hukuman penjara selama 128 tahun walaupun sistem undang-undang Brazil tidak membenarkan sesiapa ditahan melebihi 30 tahun.

Pedro mula membunuh seawal usia 14 tahun di mana dia telah membuar beberapa kes pecah masuk rumah dan membunuh pengedar dadah tempatan. Pada usia 18 tahun, Pedro telah membunuh 10 orang mangsa. Semasa dipenjarakan, Pedro telah mengambil nyawa ayahnya sendiri yang juga merupakan salah seorang banduan di situ. Kemudian, dia telah membunuh 47 orang lagi banduan secara beterusan. Kes-kes pembunuhan berganda ini menyebabkan hukuman penjara Pedro ditambah sehingga menjadi 400 tahun.

Daniel Camargo Barbosa ialah seorang pembunuh bersiri yang telah melakukan serangan seksual dan membunuh lebih 150 orang gadis remaja di Colombia dan Ecuador pada tahun 70-an dan 80-an. Setelah melarikan diri dari penjara di Colombia, Daniel mengaku telah membunuh lagi 72 orang remaja perempuan sepanjang tempoh melarikan diri.

Daniel ditahan semula di Quito dan membawa pihak polis ke tempat pembuangan mayat yang belum ditemui. Dia disabitkan kesalahan pada tahun 1989 dan dipenjarakan selama 16 tahun, iaitu tempoh maksimum penjara di Ecuador. Namun, pada tahun 1994, Daniel telah dibunuh oleh seorang banduan yang merupakan sepupu kepada salah seorang mangsa pembunuhan Daniel.

Pedro Alonso López merupakan seorang pembunuh bersiri kejam dari Colombia yang telah membunuh lebih 300 orang gadis di seluruh Amerika Selatan. Dia menggoda dengan menarik mereka ke kawasan sunyi atau ke dalam bangunan terbengkalai sebelum membuat serangan seksual sebelum mencekik mereka sehingga mati. Pedro ditahan selepas salah satu cubaan menculiknya gagal dan dia terperangkap dengan peniaga pasar.

Dia mengaku membunuh lebih 300 mangsa namun pihak polis hanya mempercayai kata-kata Pedro setelah sebuah kejadian banjir kilat mendedahkan satu kubur ramai yang tersimpan mayat-mayat mangsa. Akhirnya, 53 lagi mayat dijumpai. Pedro disabitkan kesalahan dan dihukum penjara di Ecuador selama 18 tahun sebelum dihantar ke penjara Colombia dan dipenjarakan seumur hidup.

Dr. Harold Fredrick Shipman merupakan seorang doktor berbangsa Inggeris dan merupakan seorang pembunuh bersiri dengan bilangan kes antara yang paling tinggi dalam sejarah dunia. Dia telah bertanggungjawab membunuh sehingga 250 orang mangsa.

Sebagai seorang doktor yang dipercayai, Dr. Harold menjadi tokoh yang disegani dalam masyarakat. Namun rakan sekerjanya serta pengurus mayat mula mempersoalkan angka kematian yang tinggi di kawasan itu dan bilangan pembakaran mayat wanita warga emas yang ditandatangan balas oleh Dr. Harold.

Beberapa mayat kemudian telah digali semula dan melalui proses post mortem. Ujian post mortem mendapati kesemua mayat mempunyai kandungan diamorphine dalam sistem badan. Rupa-rupanya Dr. Harold telah menyuntik dos merbahaya yang boleh membawa maut dengan sengaja ke dalam badan pesakit sehingga menyebabkan kematian. Dia kemudian telah membuat dokumen palsu wasiat untuk mendapatkan harta mereka dan mengesahkan pembakaran mayat untuk menghapuskan bukti.

Hakim telah menjatuhkan hukuman penjara seumur hidup sebanyak 15 kali berturut-turut dan mengesyorkan agar Dr. Harold tidak dibebaskan. Walau bagaimanapun, Dr. Harold telah membunuh diri dengan tali gantung pada tahun 2004 dalam sel penjaranya di Penjara Wakefield.


10 punca kenapa banyak perniagaan baru terus 'bungkus'

Kebelakangan ini kita boleh perhatikan ramai sungguh usahawan muda dilahirkan. Ramai remaja dan anak muda yang menyimpan cita-cita nak buka perniagaan sendiri setelah mata sering disogokkan dengan imej usahawan popular yang kaya dan berjaya. Tapi tahukah anda ramai juga usahawan dan peniaga yang menemui kegagalan? Ada juga yang mula berbisnes dengan pinjaman sehingga tanggung hutang ratusan ribu ringgit apabila tersilap langkah.

Berikut kami kongsikan 10 punca kenapa perniagaan baru sering gulung tikar:

Ramai peniaga yang melakukan kesilapan kiraan keuntungan. Mereka hanya nampak untung kasar tanpa mengambil kira kos-kos tersembunyi. Ini sekaligus menyebabkan perniagaan itu beroperasi dalam kerugian sehingga akhirnya bungkus.

Selain itu, ramai juga usahawan yang tidak tahu mengawal kuantiti stok dan inventori.

Ramai usahawan yang menceburkan diri dalam bidang perniagaan secara membabi buta tanpa ilmu di dada. Sebenarnya nak berniaga ni perlu dalami ilmu dulu. Banyak cabang ilmu dalam perniagaan yang perlu dipelajari seperti ilmu pemasaran, ilmu perakaunan, ilmu pengurusan dan khidmat pelanggan.

Sekarang ada banyak kelas dan seminar yang dianjurkan untuk mendidik usahawan baru. Ada yang percuma, ada yang mengenakan caj sehingga berbelas ribu. Yang ini, pandai-pandailah ukur bajet di badan sendiri.

Usahawan baru perlu berguru dan dapatkan tunjuk ajar daripada peniaga-peniaga senior. Ini disebabkan mereka telah terlebih dahulu 'makan garam' dan tahu selok-belok perniagaan. Seelok-eloknya, cari guru/mentor daripada jenis perniagaan yang sama.

Ada sesetengah usahawan yang memang tabiatnya suka ikut orang lain. Orang berniaga kosmetik, dia nak berniaga kosmetik. Orang buat perkhidmatan fotografi, dia pun nak tawarkan perkhidmatan yang sama.

Seboleh-bolehnya elakkan daripada meniru perniagaan lain. Gunakan sendiri kemahiran dan kepakaran yang anda ada. Sebagai contoh, anda pandai menjahit, maka bukalah kelas menjahit atau hasilkan produk yang dijahit. Ataupun anda gemar menghias rumah, maka tawarkan perkhidmatan rekaan dalaman atau personal shopper perabot.

Jual produk atau tawarkan perkhidmatan yang anda mahir dan suka. Barulah anda tak rasa tertekan dan sentiasa gembira dalam perniagaan.

Ramai usahawan muda hanya nampak wang ringgit, kemewahan dan keuntungan hasil perniagaan. Tapi mereka tak mahu berusaha keras. Kata orang, "bukan senang nak senang." Ada perniagaan yang memerlukan anda kerja lebih masa, bekerja pada hujung minggu, tak cukup tidur, perlu angkat barang berat-berat ataupun terpaksa selalu berjauhan dengan keluarga. Pendek kata, mesti ada sedikit pengorbanan sebelum anda betul-betul berjaya.

Tanyalah mana-mana usahawan sekalipun, tak ada sesiapa yang mulakan perniagaan dengan goyang kaki duduk depan tv tanpa berusaha keras.

Modal di sini bukan hanya bermakna anda perlu keluarkan wang yang besar untuk memulakan perniagaan. Wang modal anda ini perlu 'bekerja keras' untuk mendapatkan kembali keuntungan dengan jumlah yang sama.

Anda tidak semestinya perlu mengeluarkan belanja besar atau buat pinjaman bank untuk memulakan perniagaan. Yang penting, modal anda perlu cukup untuk menampung operasi perniagaan selama sekurang-kurangnya setahun. Selain itu, pengurusan wang modal ini juga perlu dibuat dengan baik. Kalau tidak diuruskan dengan baik, boleh hangus begitu sahaja.

Dalam apa-apa perniagaan yang diceburi sekalipun, networking adalah sangat penting. Anggaplah urusan networking ini sebagai hubungan silaturrahim sesama peniaga, pembekal, pelanggan dan semua orang yang terlibat dalam perniagaan anda. Networking yang bagus membolehkan perniagaan anda berkembang dengan lebih pesat.

Ramai usahawan baru sekarang gagal mempunyai jaringan network yang padu. Malah, ada usahawan yang lebih teruk dengan melayan pelanggan seperti sampah. Fail sungguh dalam memberikan khidmat pelanggan yang mesra. Tanpa pelanggan, anda tak ada bisnes tau!

Ada usahawan yang tidak mahu berusaha dengan gigih dalam menjalankan perniagaan. Mereka enggan keluar atau turun padang untuk memantau dan melihat sendiri bagaimana perniagaan lain dijalankan. Ada juga yang kurang motivasi dan tidak berdisiplin semasa berniaga. Sebagai contoh, kedai dibuka tidak mengikut waktu operasi, berniaga main-main ataupun kerap mahu cuti.

Apabila timbul sesuatu isu dan perniagaan menemui krisis, ada usahawan yang tidak mahu menyelesaikannya dan sanggup membiarkan masalah itu berlarutan. Ketahuilah bahawa semua perniagaan akan mengalami banyak dugaan pada bila-bila masa. Cara anda menanganinya akan menentukan kejayaan perniagaan anda, maka tanganilah semua isu dengan bijak.

Ada usahawan yang tidak dapat berfikir secara meluas. Mereka lebih banyak memberikan penekanan pada produk tanpa memikirkan hal-hal lain seperti kaedah pemasaran berkesan dan khidmat pelanggan yang baik. Seorang usahawan yang bijak dan berjaya akan mengambil kira segala faktor yang mempengaruhi perniagaan mereka.

Disebabkan itulah ilmu perniagaan itu penting untuk dipelajari. Bukan sekadar seronok-seronok nak berniaga.

Ada usahawan baru yang mendapat tentangan hebat daripada ahli keluarga dan rakan-rakan. Ini menyebabkan mereka berasa sangat tertekan dan down sehingga mereka hilang fokus untuk meneruskan perniagaan. Ada juga usahawan yang dikelilingi oleh orang-orang negatif yang sering memandang rendah kepada mereka.

Sebaik-baiknya, bawa berbincang dengan pasangan atau ahli keluarga sebelum meneruskan dengan rancangan berniaga. Siapkan kertas kerja ramalan untung rugi dan pelan perniagaan anda supaya mereka lebih faham hala tuju idea anda. Barulah mereka hilang rasa ragu-ragu dan terus menyokong anda dari belakang.


Fahami konsep asas keuntungan dalam perniagaan

Kadang-kadang apabila memulakan sesuatu perniagaan, ramai peniaga yang membuat kesilapan dengan pengiraan 'atas angin'.

Sebagai contoh mudah, kita ambil Kak Timah dan produk ayam goreng rangupnya.

Kak Timah membeli seekor ayam mentah dengan harga RM13. Ayam dipotong 8 dan dijual sebagai ayam goreng rangup pada harga RM2 setiap ketul. Kak Timah berasa seronok sebab dia sudah mula nampak keuntungan. Fikir Kak Timah, RM2 x 8 ketul = RM16. Maka, Kak Timah telahpun mendapat untung bersih sebanyak RM3 daripada hasil jualan seekor ayam.

Persoalannya, adakah Kak Timah menggunakan minyak menggoreng dan gas memasak yang diturunkan dari langit? Adakah segala rempah dan tepung yang digunakan dalam bancuhan gorengan itu diberikan secara percuma oleh pembekal sepanjang hayat? Bagaimana pula dengan kos-kos lain seperti bayaran gaji pekerja, kos pemasaran, kos utiliti, kos sewa dan kos tersembunyi yang lain?

Di sinilah ramai usahawan tersilap dan menyebabkan mereka tak untung-untung sehingga perniagaan pun gulung tikar.

Kak Timah menjangkakan dia telahpun mendapat margin keuntungan sebanyak 23% daripada jualan setiap ekor ayam. Ini hanyalah keuntungan yang dinamakan Untung Kasar. Kiraan untung kasar hanya melibatkan harga jualan dan harga kos membeli barang atau lebih dikenali sebagai Cost of Goods Sold (COGS).

Tapi, dalam contoh tadi pun awal-awal lagi Kak Timah dah buat salah pada kiraan harga kos kerana dia terlupa bahawa dia memulakan perniagaan dengan menggunakan bahan memasak (minyak, rempah, garam, gas memasak) yang sedia ada di rumah. Sepatutnya Kak Timah perlu masukkan sekali jumlah harga semua bahan ini dalam kos produk.

Kak Timah perlu mengira sekali kos-kos tersembunyi yang lain untuk mendapat kiraan untung bersih. Sebagai contoh:

#1 Gaji (10%) - apabila berniaga, pemilik seharusnya perlu membayar gaji walaupun untuk diri sendiri. Peniaga tidak boleh rolling duit perniagaan dengan mencampuradukkan perbelanjaan peribadi dengan perbelanjaan syarikat.

#2 Pemasaran (10%) - Kak Timah perlu membuat banner, bunting atau edaran flyers untuk mempromosikan produknya. Kalau gunakan media sosial, mungkin Kak Timah nak buat iklan menggunakan FB Ads.

#3 Overhed (10%) - Overhed merupakan kos yang tidak boleh dikesan secara langsung semasa pengeluaran produk. Contoh overhed ialah bil air, bil elektrik, minyak petrol, sewa tapak perniagaan dan lain-lain.

Contoh kos-kos lain yang perlu dimasukkan adalah seperti packaging, delivery fee, printing, lesen perniagaan dan sebagainya. Pendek kata, apa sahaja kos yang melibatkan penghasilan, penyediaan, pembungkusan sehingga penghantaran produk kepada pelanggan.

Apabila sudah disenaraikan semua kos tersembunyi ini, barulah Kak Timah boleh tambah pula sekitar 10-15% peratus keuntungan untuk menentukan harga jualan. Ramai usahawan yang buat kiraan terbalik -- tentukan harga jualan dulu baru kira kos dan perbelanjaan.

Perniagaan makanan atau restoran sebenarnya lebih sukar kerana ia banyak melibatkan aliran tunai. Duit masuk dan keluar macam air setiap hari. Jika tidak diuruskan dengan baik, peniaga mungkin sebenarnya banyak buat 'amal jariah' saja bagi makanan percuma pada pelanggan. Berbeza dengan perniagaan produk seperti tudung, baju atau produk berbentuk fizikal lain.

Sekiranya anda tidak begitu mahir dalam menyimpan rekod kewangan syarikat, mintalah bantuan rakan-rakan atau ahli keluarga yang pandai. Anda juga boleh gunakan templat yang boleh didapati dari Internet ataupun muatturun aplikasi telefon (seperti Wave) untuk memudahkan kerja. Kalau syarikat ada bajet lebih, bolehlah mengupah pekerja akaun untuk menguruskan kewangan.

Tak kisahlah sama ada perniagaan anda kecil atau besar. Yang penting, mesti ada sistem bookkeeping!